text:
Diadomingo mainta tempran central di polis ta dirigi un patruya den caya principal di San Nicolas pa un caso di intento di robo.
Nan mester a bay na altura di Caribbean Mercantile Bank, unda cu aparentemente e conocido di Polis di fam Brown, lo a destrui e porta di glas cu ta bay pa e bancomatico di e banco.
Na e sitio e Polisnan ta topa cu e porta kibra y un botter di cerbes “Coors Light” tira na suela. Algun persona cu tabata den bisindario di e parada di Arubus, wardando transporte, a informa e polisnan cu e persona en cuestiona tambe a comete destruccion na otro edificionan den bisindario. Pero nan no sa exactamente cual ta e edificionan aki.
E polisnan a bay controla den bisindario. Na e oficina di Tourist Information Center situa den e edificio di Postkantoor San Nicolas a constata cu e bentana di e luga a wordo destrui cu un boter cerbes “Heineken”. Mas pariba na altura di e edificio di hotel den construccion, banda di AMC Unicon, nan a bin topa cu e homber Brown. Pa 8.15 di mainta el a wordo deteni y transporta pa warda di Polis. Pa 9’or a presente dilanti fiscal auxiliary y cera pendiente mas investigacion.


c: text/html

text:
ORANJESTAD - E comision cu a wordo institui recientemente pa Gobierno di Aruba cu e meta pa trece actividad y bida bek den Caya Betico Croes, den colaboracion cu ATA a sa di organisa un tremendo y exitoso “Ambient’i fin di Aña” e fin di siman cu a pasa.
Na momento cu Gobierno di Aruba a anuncia cu lo trece ambiente atrobe den e dianan prome cu fiesta di Pasco y Aña Nobo, e curiosidad a drenta tambe den e pueblo. Diabierna, diasabra y diadomingo, nos comunidad a sali pa sostene e actividad den Caya Betico Croes. For di 10’or di mainta te anochi, e publico por a haci nan ultimo compra di Pasco den un ambiente diferente. For di diferente entretenimento pa muchanan te cu concierto anochi.
E Comision di Caya Betico Croes ta consisti di diferente representantenan di varios ministerionan entre otro Ministererio di Asuntonan Economico, Ministerio di Infrastructura, Ministerio di Transporte, Ministerio di Husticia, Ministerio di Turismo cualnan tur ta cay bou di Ministerio di Asuntonan General.
E intencion ta pa trece un ambiente inolvidabel durante e ultimo dianan aki di aña 2017 y habri un aña 2018 cu e speransa cu Caya Betico Croes lo sigui haya atencion debido for di Gobierno di Aruba pa di e forma aki e comunidad completo di Aruba por cuminsa sinti e cambio di e ambiente cu antes Caya Betico Croes tabata ofrece.
Gobierno di Aruba ta gradici sra Lindy Croes kende a wordo apunta pa Prome Minister Evelyn Wever-Croes pa encabesa e comision aki. Danki na tur esnan cu a haci e experiencia di haci compras den Caya Betico Croes mas placentero y atractivo e fin di siman cu a pasa. Un invitacion ta keda pa bin celebra den bon ambiente un biaha mas e fin di siman aki na unda e comision tin mas sorpresanan pa comparti cu e comunidad di Aruba.

robotstxt: allowed

filter: keep


text:
A percura pa un control tanto paden di e Festival, pafo y den e areanan den cercania di e evento musical di Carnaval mihor atendi anualmente.
Na tur a conta mas o menos 75 Polis uniforma riba pia y mas o menos 20 Polis na civil, p’e evento di Caiso & Soca Monarch 2017 den Carnival Village na San Nicolas.
Na un forma structura y siguiendo e strategia prepara y anuncia adelanta, Polis a controla un cantidad di ciudadano, bou di e ordo di Listramento Preventivo.
Ora a listra e ciudadanonan yegando of saliendo di e evento, a topa cu varios sker, icepick, schroefdraaier y hasta droga.
Na tur a detene 9 sospechoso durante e accion aki. Un di e detencion tabata pa destruccion, ora cu e sospechoso a dal den un auto di Polis.
Polis lo sigui mantene e mesun formula aki di control durante e eventonan grandi di Carnaval cu ta sigui, den un esfuerso pa preveni actonan criminal pa tuma lugar.
Por lo general e evento di Caiso & Soca Monarch a bay sin mucho incidente, probablemente dor di e controlnan preventivo mes, cu a wanta esnan cu mal intencion pafo.


text:
Minister di Enseñansa, Michelle Hooyboer-Winklaar a comparti informacion valioso relaciona cu Aruba Lening. Anualmente ta drenta centenares di peticion pa fiansa pa estudio, tanto pa esunnan cu ta keda studia na Aruba mes, den nos region, na Merca, Europa of Latino America.
E cantidad di papelnan cu ta drenta ta complica e proceso y por haci’e burocratico, pa cual e mandatario ta contento di anuncia cu a bay digital awor.
“Ta asina cu pa añanan nos tin e deseo di por digitalisa y facilita procesonan den departamento di Gobierno mas hopi posibel. Nos sa cu cada aña nos tin un periodo unda departamentonan di Gobierno, den e caso aki, facilidadnan di estudio ta ricibi un cantidad grandi di peticion pa Aruba Lening. Nos por a mira den pasado cu procesonan tabata bastante largo pa studiantenan como tambe pa esunnan cu ta traha den e departamento. Ora ta trata di papelnan, cosnan haci na man obviamente ta crea tardansa den e proceso y por tin erornan tambe”, asina e Minister a splica.
El a sigui bisa cu esaki pa e studiante no ta e experiencia mas moderno cu lo kier brinda nan. Mirando cu e grupo di meta ta studiantenan — nan ta biba den un mundo casi completamente digital — ta kere cu esaki ta un desaroyo hopi bon bini pa nan… “nos ta casi yegando na e punto unda por ofrece nan e servicio online. Un experiencia cu nan tin diariamente cu otro tipo di servicionan online. Esaki ta hopi importante y ta rekeri varios informacion cu hopi biaha tambe tin su proceso rond di dj’e”, asina Minister Michelle Hooyboer-Winklaar a termina bisando.


text:
Kiernan
Stock Images
78 results
Kiernan ShipkaKiernan ShipkaPatrick Pat KiernanPatrick Pat KiernanKiernan ShipkaKiernan ShipkaKiernan ShipkaKiernan ShipkaKiernan ShipkaKiernan ShipkaKiernan ShipkaKiernan ShipkaKiernan ShipkaKiernan ShipkaKiernan ShipkaKiernan ShipkaKiernan ShipkaKiernan ShipkaKiernan ShipkaKiernan ShipkaKiernan ShipkaKiernan ShipkaKiernan ShipkaKiernan ShipkaKiernan ShipkaKiernan ShipkaKiernan ShipkaKiernan ShipkaKiernan ShipkaKiernan ShipkaKiernan ShipkaKiernan ShipkaKiernan ShipkaKiernan ShipkaKiernan ShipkaKiernan ShipkaKiernan ShipkaKiernan ShipkaKiernan Shipka Kiernan ShipkaKiernan ShipkaKiernan ShipkaKiernan ShipkaKiernan ShipkaKiernan ShipkaKiernan ShipkaKiernan ShipkaKiernan ShipkaKiernan ShipkaKiernan ShipkaKiernan ShipkaKiernan ShipkaKiernan ShipkaKiernan Shipka,TrainKiernan Shipka,MadnessKiernan Shipka,MadnessElisabeth Moss,Kiernan Shipka,January Jones,CHRISTINA HENDRICK,Christina HendricksMatthew Weiner, Kiernan ShipkaCara Buono, Christina Hendricks, Elisabeth Moss, Kiernan Shipka, Jessica ParKiernan ShipkaKiernan ShipkaKiernan ShipkaKiernan ShipkaKiernan ShipkaKiernan ShipkaKiernan ShipkaKiernan ShipkaKiernan ShipkaKiernan ShipkaKiernan ShipkaKiernan ShipkaKiernan ShipkaGirls High School BasketballMad Men starsMad Men starsIrish bar in SpainFootball WC 2011: Japan vs. FranceFootball WC 2011: Germany vs. France


text:
Donacion pa Festival di buki pa mucha
Recientemente Quota International Aruba a yuda realisa e proyecto anual di Biblioteca Nacional Aruba cu ta e Festival di buki pa mucha. Un proyecto hopi intensivo y pa esaki sigur sigur biblioteca mester di ayudo di otro personanan, instancia y scol pa por realisa esaki. Biblioteca a ricibi sosten financiero for di diferente compania y organisacion den comunidad y tambe a ricibi un donacion for di Quota International Aruba.
Riba e potret por mira e entrega di e donacion door di Presidente di Quota International Aruba (QIA), sra. Luz Marina Gonzalez y vice-presidente Juliska Harms hunto cu gerente di biblioteca. Director di Biblioteca Nacional Aruba ta gradici Quota International pa e bunita gesto aki.
QIA ta un service club na Aruba cu ta organisa diferente actividad pa genera fondo pa asina por yuda e comunidad Arubano. QIA ta concentra mas tanto riba servicio na personanan cu problema di oido y bista y tambe hende muher y mucha den dificultad.


text:
Tio Ali, cu un bunita show na Biblioteca Nacional Aruba.
Tio Ali, cu un bunita show, na Biblioteca Nacional Aruba.
Prome cu 3 or di atardi tabata reina un ambiente agradabel den biblioteca cu e muchanan y nan mayornan cu a bin mira e show di Tio Ali. Nan tabata warda cu pasenshi pa e portanan di Sala di Actividad habri pa nan por drenta. Ora Tio Ali a drenta e sala, ta manera un conocir di nan a drenta. Cu grito y aplauso nan a dun’e un caluroso bon bini.
No tabata por nada nan a warda, pasobra e show a resulta uno asina dushi, mas ainda pa e mayornan mira con Tio Ali cu su rimanan y cantica, tocando su tambu, a pone nan yiunan balia y move henter nan curpa manera nunca nan yiunan a yega di haci. Algo asombroso y bunita pa wak.
Arikiti – arikita – arikiti – arikiti – arikita! Dushi yiu!


text:
E conducta di un alumno ta un factor cu tin influencia drastico riba su resultadonan den enseñansa. Un di e motibonan pa cual cu hopi alumno no ta alcansa e puntonan segun norma, tin di haber cu mal conducta. Mayoria di e alumnonan cu un conducta indesea, tin capacidad pa sigui un scol cu bon resultado. Pero nan comportacion ta stroba nan cu nan no ta alcansa nan puntonan necesario. Como cu no ta alcansa e puntonan segun norma, ta haci cu nan ta wordo cualifica pa bay un scol bou di nan nivel of ta baha di un nivel pa otro nivel di scol, segun Eddy Ras.
Como cu alumnonnan cu problema di conducta ta keda cu mesun comportacion, ta haci cu den un nivel mas abou tampoco nan no ta bay ta exitoso. Cu e consecuencia cu e hoben ta sali for di scol sin un diploma, y cu oportunidad grandi cu na edad jong ta bira un drop-out.
Pa es motibo drop-out na scol no ta un hecho, si no un proceso. E mesun comportacion inadecua ta influencia / perhudica otro alumnonan den klas. Unda cu hopi tempo di les ta bay na coregi e klas durante les, en bes di educa y reta e alumnonan den e materia, Ras ta splica.
Na Aruba tin diferente nivel di scolnan cu a wordo ehecuta pa cada alumno segun su capacidad di siña. Pa medio di baha un alumno cu problema di conducta di un nivel di scol pa otro nivel, no ta maneho cu lo duna e mihor resultado. E lo no duna miho resultado como cu ta su conducta ta su problema y no su capacidad. E maneho di baha un alumno cu problema di conducta, ta un maneho cu ta schuif e situacion di un instancia pa un otro instancia.
Di un scol pa un otro scol, Ras ta sigui bisa.
Tur alumno cu ta bay un scol publico of un scol cu ta wordo subsidia pa Gobierno, ta costa Gobierno un suma pa cada aña escolar (e suma ta depende di e tipo di scol).
Pa cada aña cu alumnonan ta keda sinta of sali for di scol sin diploma, ta sumanan cu a wordo inverti sin resultado positivo. Y hopi alumnonan cu ta keda sinta y/of ta sali sin diploma for di scol, tin di haber cu nan comportacion.
Apesar di e suma di placa cu Gobierno ta inverti, ta bin resulta cu e hobennan aki ta bay bira empleado cu ta bay traha pa salario minimo. Esaki ta pone cu nan no tin ambicion pa bay dilanti den bida y ta bay sigui pasa mesun actitud pa nan yuinan. Mayoria di e alumnonan cu problema di conducta ta bin dor di e situacion cu nan a bin ta lanta aden.
E situacion cu nan a bin ta lanta aden por ta diferente motibo: mayornan problematico, pa motibo di situacion financiero na cas nan tin falta di atencion, negligencia di mayornan, etc, Ras ta mustra.
Leerplicht a wordo introduci cu alumnonan entre 4 pa 16 aña mester sigui un enseñansa. Leerplicht no ta solamente inscribi na un scol y presenta na scol durante aña escolar.
Mescos cu alumno tin su derechonan, e tin su debernan tambe. Esey ta haci cu alumno mester cumpli cu e reglanan y instruccionnan di un scol y di enseñansa. Como cu su problema ta su actitud y no tin e comportacion pa ta den klas, ta indica cu mester traha riba su conducta.
Pa medio di un structura disciplinario por formula un maneho, pa por asisti un hoben pa traha riba su conducta. Pa e structura disciplinario ta efectivo, cada hoben cu problema di conducta mester wordo atendi segun su necesidad y e tempo necesario. Unda cu e tin un miho comportacion p’e por wordo integra den un klas p’e sigui su enseñansa. Yuda un alumno cu problema di conducta y mehora su comportacion, bo ta yud ‘e pa haci uzo di su capacidad na un manera positivo y bo ta dun’e guia pa un nivel mas halto y cu miho resultado.
Si no e oportunidad ta grandi cu e alumno ta bay haci uzo di su capacidad pa cosnan negativo. P. e. na scolnan di profesion docente ta educa e alumnonan pa bira automonteur, y aki fo nan ta siña y wordo motiva pa bira autohorteur, Ras ta remarca.
Logicamente mester evalua e situacion cu nan ta bin ta crece aden si ta esun adecua.
Unda cu si mester asisti e mayornan of mayornan tambe lo mester sigui un programa.
Pa medio di duna cada situacion su atencion necesario, como Gobierno bo ta tuma un maneho lo guia un pais pa un miho calidad di bida, tanto financiero y socialmente, Eddy Ras ta termina.


text:
Diabetes and sex…and what to do… www.comprondiendobida.com
Ta conoci cu malesa por tin su influencia riba e bida sexual di un persona. Esaki por tin di haber cu prestacion sexual, pero tambe cu e deseo y sentimentonan di intimidad. Problemanan sexual cerca hende cu diabetis por tin causanan fisico. Hopi biaha factornan psychico y di relacion por ta hunga un rol. Asina un hende cu caba di haja sa cu nan ta diabetico por haja problema na trabou y por perde gana den sex. Tambe berguensa y sentimentonan di ansha por hunga un rol. Asina nan por tin berguensa di e cambionan den nan curpa of di e pomp di insuline of miedo di faja durante freimento.
Homber cu diabetis:
Ta conoci cu hombernan cu diabetis tin chens mas halto pa haja problema cu ereccion.
Obese kids and how to prevent it!!! read on www.comproniendobida.com
Estudionan hasi dor di e instituto di investigacion hulandes TNO na Leiden y VU Medisch Centrum na Amsterdam bou 80.000 mucha entre 4 y 15 anja ta mustra cu obesidad bou mucha ta birando preocupante. Muchanan ta birando mas gordo y na un edad mas jong. Durante anjanan e cantidad di muchanan obeso a bira dos biaha mas tanto. Bou cierto edad te hasta 3 biaha mas tanto.
Living healthy… why, how and a healthy smoothie recipe… comprondiendobida.com
Biba saludabel awendia ta algo hopi importante. Si bo wak rond di bo lo bo ripara cuanto sobrepeso tin den nos comunidad. Pesey nos mester para un rato y pensa dicon?. Un parti di e contesta ta hopi simpel: mal alimentacion. Hopi simpel berdad pero loke tin tras di e significacion no.
Mal alimentacion ta algo malo pa e salud di un hende. Mal alimentacion tin diferente significacion manera: come foi ora, come “fast food”, keda sin come, no come berdura of fruta etc. Tin hende ta come demasiado hopi y mal combina. Un bon alimentacion ta hopi importante pa bo y bo famia. Mal alimentacion ta trece sobrepeso tambe. Y corda cu ta un curpa so bo tin, pesey cuid’e… sin bo curpa, bo espiritu tambe ta muri. Ora bo kier come junk food atrobe, pensa di nobo, un biaha mas.
The tapistry of God and me and you as threads in this… on the essence of life
Lesando e buki ‘Home with God’ di Neale Donald Walsh, mi ta haja contesta riba mi preguntanan di bida. Preguntanan cu ta bay na e esencia, e sentido di bida. Den momentonan profundo mi ta puntra mi mes dicon tin asina tanto sufrimento den mundo, tanten cu nos cada un ta un fuente di amor. Un fuente cu cada momento nos por usa como un herment pa juda un otro, pero tambe nos propio crecemento den bida. Asina nos ta juda diseña e ‘tapijt di Dios’, e projecto den cua nos cada un tin un rol, unda cada un di nos tu un hilo y mas… Esaki ta duna mi pas, e ta aclarea e sentido di bida pa mi.
Mi sa cu niun hende ta biba por nada y cada un di nos tin un rol den e destino y producto final di bida. Nos cada un ta parti di e creacion y na tambe un creador di e direccion den cua mundo ta bay.
PADU LAMPE, writer & psycholgist DIMITRI HALLEY… 2 generation in conversation on ‘The Third Element…and life…
Dimitri ta bisa: `Nos mester trata na compronde y interpreta e informacion cu Padu ta presenta den su bukinan: E ta un informacion hopi mas importante y profundo cu nos lo kere na prome instante. Pa mi Padu ta un hende cu un espiritu grandi y profundo. ‘ Dimitri ta kere cu ta solamente algun mente grandi na mundo a logra di capta e informacionnan aki. Den esaki e ta pone Padu riba mesun linja cu hendenan grandi den mundo.
Den The Third Element Padu ta splica con e interaccion entre e mundo fisico y psichico ta nace. E buki ta bay riba e esencia di tur loque ta existi.
Everything in life has its value and is interconnected… by Guisela Croes, PHD
Loke ta crea y sostene bida ta un poder, un forma, un energia cu nos no por wak ni mishi, pero si nos ta sinti y experencia su existencia den tur cos bibo y cu ta move.
Un acto di gratitud, aprecio, respet, como tambe un acto di pordon, gracia, misericordia, compasion y sirbishi tin balor spiritual, pasobra nan ta forma parti di nos bida. Nos por reconoce cu rabia, desapunto, rencor, vengansa, desgusto, tambe di salud, malesa, bida, morto y tin nan balor spiritual.
In need of some valuable tips for a healthy sleep? Dr. Falconi helps us to explore some…
Di dos parti di un entrevista cu Dr. Jaime Falconi, neurologo y psichiatra
• Aceptacion di e reto y problemanan den nos bida. Hopi famia na Aruba conoce situacionnan cu no ta facil. Cuido di nos yiunan den un sociedad cu tin hopi mas peliger cu antes…cuido di un mayor cu ta dement… morto den famia cu ta hinca hende den un proceso di luto largo…
Mi a reconoce hopi berdad den e buki ‘Feal the Fear and do it anyway’ di e psicologo dr. susan Jeffers cu mi ta comparti aki bou.
Confronta nos miedonan nunca ta mes espantoso cu e miedo inconciente su tras cu ta laga nos sinti nos mes indefenso.
Lesa esaki un biaha mas, pasobra e ta por ta un tiki complica pa acepta. Experencia ta mustra cu tardi of tempran bida lo presenta nos cu situacionnan cu ta saca nos for di nos comfort di bida. Mas indefenso nos ta sinti nos mes, mas grandi e miedo inconciente cu ta terorisa nos. Hopi hende ni kier pensa mes cu un dia nan lo haja nan den un situacion cu ta kita nos seguridadnan den bida.
Bida ta un caminda…no un lucha…y nos tur por cambia nos custumbernan cu ta limita nos…
Mi ta dilanti un lift y ta mira e escenario aki mi dilanti: dos conoci ta topa otro net dilanti e lift. Esun ta puntra e otro: “Conbay?”. E otro ta contesta (manera hopi di nos: “Ay, bo mes sa. Luchando!”. E otro ta contesta:”Tanten cu bo tin forsa pa lucha ta bon ainda!”. Si mi haja un chens semper mi ta mete mi mes y bisa: “Stop di lucha…djis biba e bida. Cada biaha cu bo bisa bo mes cu ‘bida ta un lucha’, bo ta ‘hasiendo’ un lucha di bo bida. Pasobra esey ta loke bo ta bisando bo mes y bo subconciencia”. E ora mi ta corda riba cuanto biaha hende ta contesta mescos ora puntra nan ‘con ta bay’!. Cultura y custumbernan ta cosnan cu hasi nos ‘ken nos ta’. Dicon?
Mi ta corda cu como mucha chikito, mi tabatin hopi miedo. Miedo pa perde, miedo pa haja mal punto na scol, miedo di haja sota. E miedonan aki tabatin un efecto positivo cu e tabata stimula mi pa hasi mi best na scol y siña bon. Di otro banda miedo ta bira un parti di bo sistema y e ta crea mas miedo den bo, te cu miedo ta bira parti di bo cultura di bida. Una bes cu miedo bira parti di bo patronchi di bida, e ta stroba bo pa realisa bo mes completamente como hende y usa tur bo potencialnan. E ta stroba bo di alcansa e exito cu bo por a alcansa, pasobra e miedo cada biaha ta manera choca bo ora cu bo kier dal e stap y sali for di e kouwchi cu bo a custumbra pa biba aden. Bo ta keda draai rond den circulo y prome cu bo realisa añanan ta pasa y bo ta puntra bo mes kico bo a hasi cu bo bida.


text:
Diabierna Lotto a presenta nan wega di loteria nobo, esta 1-OFF. Lotto ta entusiasma pa presenta e wega aki, unda cu comunidad tin mas chens di sigui gana diferente premio.
Tabata ayera mainta na Surfside Marina, Lotto a introduci un wega nobo, unda e Marketing Coordinator Damaris Ridderstap a splica cu ta trata di un wega di 4 cifra, cu ta cay den e famia di weganan manera Catochi, Big 4. Zodiac, pero esaki ta bin net despues di Big 4.
E wega di 1-OFF lo hunga tur dia, dialuna pa diasabra, merdia y anochi. Riba diadomingo tin sorteo di merdia so, cu ta tuma lugar pa 2:00PM.
Marketing Coordinator, Damaris Ridderstap a duna di conoce cu e wega di 1-OFF lo tin su propio sorteo y e ta un wega cu e premio no ta acumula.
E volgorde di e sorteo lo ta: Catochi, Big4, sigi pa 1-OFF, Zodiac y su Signo y despues tin, manera semper, e weganan di jackpot.
E forma con pa gana cu 1-OFF ta facil, pasobra esun cu cumpra e wega tin te cu 81 chens pa gana. Si e numbernan sali y e cumprador tambe a cumpra e secuencia corecto, e tin e chens di gana 2500 florin, invertiendo 1 florin, cu ta un pida.
Den e caso di 1-OFF tin 80 chens mas pa gana, pasobra e numbernan cu abo a kies por ta un mas, of un menos, cu e numbernan ganado.
Ta importante pa corda cu pa un persona por gana, bo numbernan mester ta den e mesun secuencia cu e numbernan cu a sali ganador durante e sorteo.
Si bo tin 1-OFF (un mas of un menos) riba 1 di bo numbernan y bo a bet 1 florin, bo ta gana Afl. 100,-. Si bo tin 1-OFF riba 2 di bo numbernan y bo a bet 1 florin, bo ta gana Afl. 25,- Si bo tin 1-OFF riba 3 di bo numbernan y bo a inverti 1 florin, bo ta gana Afl. 15,- y si bo tin riba tur 4 di bo numbernan 1-OFF y bo a inverti 1 florin, bo ta gana Afl. 50,-. Mas bo inverti/bet/cumpra, mas bo ta gana.
E sorteo lo cuminsa dialuna 14 di augustus, 2017. Esnan cu ta cumpra e wega por cuminsa cu 50ct (mita pida) y e ta bay te un maximo di 50 florin. Ora cumpra cu 1 florin y bo numbernan sali den cabez bo ta gana 2500 florin.
Si cumpra 50 florin, y bo numbernan sali den cabes, bo ta gana e premio maximo di 125 mil florin. Ta importante pa corda pa un persona por gana, bo numbernan mester ta den secuencia.
“E wega ta uno nobo y e ta completamente diferente cu e weganan cu tin n’e momentonan aki”, Sales & Marketing Manager, Patrick Fortin a splica.
“E wega aki ta algo nobo pa atrae hendenan cu semper tabata faya pa 1 number y no tabatin e chens di gana algo. Esaki ta duna nan e chens pa sigui hunga nan number preferi y tob cu chens di gana premio.”
Prensa cu tabata presente a pasa un momento agradabel ora cu nan a haya e oportunidad di hunga e wega.
FUNDACION LOTTO
Sr. Di-Stefano Wernet, Presidente di Fundacion Lotto pa Deporte a duna di conoce cu nan ta hopi contento cu a alianza strategico cu nan tin cu Canadian Bank Note y CBN-Aruba for di 1999 a trece algo inovativo. E ta un producto nobo unda tin mas chens y por gana algo extra.
Meta ta pa haya mas fondo pa Deporte. Tin mas producto na caminda, segun Di Stefano Wernet.
Mester wak e competidornan pa cual tin un ley di catochi (gaming) ainda den Parlamento, unda mester tin transpariencia. E ley di catochi mester haya aprobacion y asina tin un fair play, cu sosten di pueblo, ya cu final di dia, Fundacion ta haci un apelacion na Minister duna Lotto e sosten como e loteria di nacional di Aruba.


text:
Pa e posicion di Tesorero, e candidatonan mester a realisa un bereken un som, pa por a mustra
nan abilidad di conta, trek af y multiplica. Tambe tabata tin un rondo di debate unda cu e
candidatonan mester debati riba e ponencia cu tabata tin riba mesa. Asociacion Conseho
Hubenil Aruba (A.C.H.A) a reconoce como Tesorero di A.C.HA 2014 – 2015 Sr. Eugene
Bouwer. E posicion di Secretario, e candidatonan tabata tin como tarea pa notula un relato
bieu di Parlamento Hubenil y presenta esaki dilanti e Asociacion. Sr. Nigel Maduro a wordo
elegi como Secretario y Srta. Shakell Bird a sali como vice-Secretaria di Directiva A.C.HA
2014 – 2015.
Unda cu cosnan a bira interesante tabata na momento di Eleccion di Presidente y vice-
Presidente di Directiva A.C.H.A 2014 – 2015. Prome cu a cuminsa cu eleccion diferente
miembronan a nomina e momento ey un cu otro miembro pa bai pa e posicion di Presidente.
Cual cu a haci e intensidad pa bringa pa e posicion ey a bira mas grandi.
E candidatonan tabata tin como tarea duna un speech di minimo cinco (5) minuut splicando
cual ta nan vision y plan di Maneho pa e siguiente aña si nan mester wordo elegi como
Presidente/vice-Presidente di Parlamento Hubenil, dos (2) rondo di debate unda cu por a mira
cu e pasion di e hobennan aki pa cu nan deseo pa bira Presidente di Parlamento Hubenil y a
sera e parti cu diferente preguntanan dificil cu miembronan y Staff di Parlamento Hubenil a
haci. Na final di anochi Asociacion Conseho Hubenil Aruba a saca como vice-Presidente Sr.
Lorenzo Dirksz y como Presidente di Directiva A.C.H.A a elegi Sr. Juan Pablo Aguirre-
Broca.
Fundacion Parlamento Hubenil Aruba y Asociacion Conseho Hubenil Aruba kier a felicita e
seis (6) hobennan aki cu nan posicion nobo den e Asociacion Conseho Hubenil Aruba y ta
deseanan tur clase di exito pa e siguiente aña nan dilanti.


text:
Rocco Tjon di MEP:
ORANJESTAD(AAN): Pa ta un parlamento di berdad y obhetivo, hopi biaha parlamento, vooral den boca di pueblo ta worde mira como un stempel parlement y sigur sigur coalicion kier trece un cambio den esaki. E enfoke tambe lo ta riba diferente areanan.
Segun lider di fraccion di MEP, Rocco Tjon, a anuncia algun tempo pasa e leynan di iniciativa cu kier bin cun’e pa loke ta e meldpunt, pa loke ta abuso en general. Otro banda tambe si wak e area di husticia, e departamentonan hudicial tin cu bay haya nan atencion, muy en particular e cadena di stranheria, lo bay haya su atencion debido for di parlamento.
Siman pasa a reuni cu un di e sindicatonan, esta TOPA unda cu nan a expresa nan preocupacion. Tin entre otro un formatie plan di entre otro IASA cu a worde entrega pa e ex mandatario di husticia. Sinembargo nunca esaki a pasa sindicato pa aina nan tambe scrutini’e y por tene cuenta cu aspectonan cu ta hopi importante pa loke ta personal.
Ultimo tempo tambe por a tuma nota den medionan di comunicacion, tabata tin algun incidente caminda stranheronan tabata envolvi. E ministero di husticia actual, mr. Andin Bikker a splica hopi amplio con e ta van plan pa bay atende cu esaki.
Sigur un maneho bon, caminda cu na un banda, nos rumannan di otro pais cu kier bin yuda pa trece Aruba padilanti, lo ta posibel. Dimes teniendo na cuenta cu trahadonan local prome.
Di otro banda tambe, esnan cu kier bin Aruba pa haci maldad, mester bin cu leynan pa por atende miho cu e aspectonan aki. Mr. Bikker a bisa tambe cu e ta bezig cu e LTU nobo, cu esaki lo bay worde presenta na parlamento pa asina den transcurso di otro aña lo trate.
Y na otro banda tambe ta hopi importante pa tur e departamentonan cu ta cay bao di e cadena hudicial, cadena di stranheria ordo bon ekipa. Nan structura di e departamentonan en cuestion tambe worde formalisa pa asina tambe e personal cu traha eynan tin miho oportunidad pa nan carera.


text:
“Laga Nos Bay cu Boso”
“Laga nos bay cu boso, pasobra nos a tende cu Dios ta cu boso.”—ZAC. 8:23.
CANTICA: 65, 122
1, 2. (a) Kico Jehova a profetisa cu lo pasa den nos tempo? (b) E articulo aki lo contesta cua preguntanan? (Wak e prome plachi.)
JEHOVA a bisa cu den nos tempo “dies homber for di tur e nacionnan lo coge bisti di un Hudiu tene, bisando: ‘Laga nos bay cu boso, pasobra nos a tende cu Dios ta cu boso.’” (Zac. 8:23) E “Hudiu” den e profecia aki ta representa e cristiannan cu Dios a ungi cu spirito santo. Nan ta ser yama tambe “e Israel di Dios.” (Gal. 6:16) E “dies homber” ta representa tur cristian cu tin e speransa di biba pa semper riba Tera. Nan sa cu Jehova a bendiciona e grupo di ungi, y pesey pa nan ta un honor di por traha hunto cu e unginan y apoya nan.
2 E palabranan di Zacarias ta mustra bon cla cu e sirbidornan di Dios ta un pueblo hopi uni, y Hesus tambe a indica esey. El a referi na su siguidornan como dos grupo, un “tou chikito” y e “otro carne[nan].” Pero el a bisa cu nan lo ta “un tou bou di un wardador.” (Luc. 12:32; Juan 10:16) Esaki ta lanta cuater pregunta: (1) E otro carnenan mester sa precies ken tur e unginan ta pa nan sirbi Dios hunto cu nan? (2) Con e unginan mester mira nan mes? (3) Con bo mester trata un ruman den bo congregacion cu cuminsa tuma di e pan cu e biña na Conmemoracion? (4) Bo mester preocupa cu awor tin mas hende ta tuma di e pan cu e biña? E articulo aki lo contesta e preguntanan aki.
NOS MESTER SA PRECIES KEN TUR E UNGINAN AWE TA?
3. Dicon no ta posibel pa nos sa precies ken lo forma parti di e 144.000?
3 Acaso e otro carnenan mester sa nomber di tur e unginan riba Tera awe? No. Dicon no? Pasobra hasta si un persona tin e yamada celestial, esey ta djis un invitacion y no un confirmacion definitivo cu e lo bay cielo. Satanas tambe sa cu e persona ey mester keda fiel p’e haya su recompensa, pesey e ta uza profeta falso pa purba di gañ’e. (Mat. 24:24) Pues, niun hende no por bisa cu tur siguridad si un ungi lo bay cielo, sino te ora cu Jehova duna e persona ey su aprobacion, of seyo, final. Anto esaki por sosode un poco prome cu e persona muri fielmente of prome cu e “tribulacion grandi” cuminsa. (Rev. 2:10; 7:3, 14) Pesey, no tin sentido pa purba di averigua ta ken entre e sirbidornan di Dios lo forma parti finalmente di e 144.000. [1]
4. Si nos no sa precies ken tur e unginan cu tin riba Tera awe ta, con nos por “bay cu” nan?
4 Si e otro carnenan no por sa precies ken tur e Israelitanan spiritual cu tin riba Tera awe ta, con nan por “bay cu” nan? E profecia di Zacarias ta bisa cu e “dies homber[nan]” lo “coge bisti di un Hudiu tene, bisando: ‘Laga nos bay cu boso, pasobra nos a tende cu Dios ta cu boso.’” Tuma nota cu e hombernan aki ta uza e palabra “boso” ora nan ta papia cu e Hudiu. Esaki ta nifica cu e ta representa henter e grupo di ungi, no un persona individual. Pues, pa sigui e Hudiu spiritual nos no tin nodi sa precies ken cada un di e unginan ta. Mas bien, nos tin cu identifica ken e grupo ta y dun’e nos apoyo. Na ningun momento Bijbel no ta anima nos pa sigui un persona. E unico Lider cu nos tin ta Hesus.—Mat. 23:10.
CON E UNGINAN MESTER MIRA NAN MES?
5. (a) Riba ki spiertamento e unginan mester pensa bon? (b) Kico e spiertamento aki ta corda nan?
5 Tur cu ta tuma di e pan cu e biña na Conmemoracion mester pensa bon riba e spiertamento cu nos ta haya na 1 Corintionan 11:27 te cu 29. (Les’e.) Ki punto apostel Pablo kier a enfatisa den e texto aki? Wel, cu ora un cristian ungi ta tuma di e pan cu e biña sin cu e tin un bon relacion cu Dios, e ta actua “na un manera indigno”, es decir, sin respet pa Dios. (Heb. 6:4-6; 10:26-29) E spiertamento aki ta yuda e unginan corda cu nan no a ricibi nan recompensa celestial ainda. Nan tin cu sigui haci “esfuerso pa alcansa e meta di ricibi e premio di Dios su yamada celestial pa medio di Cristo Hesus.”—Flp. 3:13-16.
6. Con cristiannan ungi mester mira nan mes?
6 Na Efesionan 4:1 te cu 3, Pablo a bisa cristiannan ungi: “Ami, prizonero den Señor, ta haci un apelacion na boso pa cana na un manera digno di e yamada cu boso a ricibi.” Con nan por haci esey? Pablo a sigui bisa: “Cu tur humildad y suavidad, cu pasenshi, soportando otro den amor, haciendo esfuerso sincero pa mantene e union di spirito den e vinculo di paz.” Jehova su spirito santo no ta promove orguyo, sino humildad. (Col. 3:12) Pues, cristiannan ungi ta modesto y ta reconoce cu nan no necesariamente tin mas spirito santo cu rumannan cu tin e speransa di biba riba Tera. Nan no ta pretende cu nan ta compronde Bijbel mihor cu otro rumannan of cu nan ta haya cierto revelacion di Dios. Tampoco nan no ta haci comosifuera nan ta mihor cu otro hende. Nunca nan lo bisa un otro ruman cu e tambe ta ungi y cu e mester cuminsa tuma di e pan cu e biña. Al contrario, nan ta reconoce humildemente cu ta Jehova ta e unico cu por invita hende pa bay cielo.
7, 8. Kico cristiannan ungi no ta spera di otro hende, y dicon no?
7 Aunke cristiannan ungi ta considera nan yamada celestial un gran privilegio, nan no ta spera un trato special for di otro ruman. (Efe. 1:18, 19; lesa Filipensenan 2:2, 3.) Ora Jehova a ungi nan cu su spirito, e no a anuncia esey publicamente; ta nan so a haya e testimonio ey. Pesey, nan no ta keda sorprendi si algun hende no ta kere cu nan a ser ungi cu spirito santo. Nan sa cu Bijbel ta hasta bisa nos pa no sea mucho lihe pa kere un hende cu ta bisa cu Dios a dun’e un responsabilidad special. (Rev. 2:2) Ademas, como cu nan no kier ta e centro di atencion, nan lo no introduci nan mes como ungi ora nan ta cera conoci cu un hende. Por lo general, nan no ta ni menciona esey ya cu ta trata aki di un asunto priva. Y sigur nan lo no cana broma cu e recompensa maraviyoso cu ta warda nan den cielo.—1 Cor. 1:28, 29; lesa 1 Corintionan 4:6-8.
8 Un otro punto ta cu cristiannan ungi no ta pensa cu nan mester pasa tempo cu otro ungi so, comosifuera nan ta miembro di un club exclusivo. Nan no ta purba di drenta den contacto cu otro ungi pa papia di nan experencianan of pa forma grupo priva pa studia Bijbel. (Gal. 1:15-17) Tipo di cosnan asina lo causa division den congregacion y ta obra contra di e spirito santo, cu juist ta yuda promove paz y union den e pueblo di Dios.—Lesa Romanonan 16:17, 18.
CON NOS MESTER TRATA E UNGINAN?
9. Cu kico nos mester tene cuidou ora nos ta trata rumannan cu ta tuma di e pan cu e biña? (Wak e cuadro Amor “No Ta Comport’e Indecentemente.”)
9 Si bo conoce un ruman cu ta tuma di e pan cu e biña, con bo mester trat’e? Hesus a bisa su discipelnan: “Boso tur ta ruman.” Tambe el a bisa nan: “Ken cu halsa su mes, lo keda humilia, y ken cu humilia su mes, lo keda halsa.” (Mat. 23:8-12) Pesey, lo no ta bon pa pone niun hende riba un pedestal, ni maske e ta un di e rumannan di Cristo. Por ehempel, Bijbel ta conseha nos pa imita e fe di e ancianonan cu ta dirigi nos, pero nunca e ta manda nos halsa niun hende como nos lider. (Heb. 13:7) Ta berdad cu Bijbel ta bisa cu algun ruman ta “digno di dobel honor.” Pero nan merece e honor ey, no pasobra nan ta ungi, sino pasobra nan ta “dirigi na un manera excelente” y “ta traha duro pa cumpli cu nan tarea di papia y duna siñansa tocante e palabra di Dios.” (1 Tim. 5:17) Pues, si nos ta duna demasiado atencion y elogio na e rumannan cu tin e speransa di bay cielo, nos lo por laga nan sinti incomodo. Ademas, si nos ta duna nan un trato special, ta bira dificil pa nan keda humilde. (Rom. 12:3) Niun di nos lo kier pone un di e rumannan di Cristo trompica, toch?—Luc. 17:2.
10. Con bo por mustra e debido respet pa cristiannan ungi?
10 Con nos por demostra e debido respet pa cristiannan cu Jehova a scoge pa bay cielo? Un manera ta di no puntra nan con nan por sa cu nan ta ungi. Esey ta algo personal cu no ta nos asunto. (1 Tes. 4:11; 2 Tes. 3:11) Nos no mester asumi tampoco cu e mayornan, casa of otro miembro di famia di un cristian ungi tambe tin e yamada celestial. E speransa celestial no ta algo cu un persona ta hereda di su famia. (1 Tes. 2:12) Tambe nos lo evita di puntra e casa di un ungi con e ta sintie sabiendo cu su casa lo no ta hunto cu ne den Paradijs. En bes di haci pregunta asina cu por causa dolor, nos tur por tin e pleno confianza cu Jehova lo habri su man y “satisface e deseo di tur ser bibo.”—Sal. 145:16.
11. Con nos ta proteha nos mes si nos ta evita di halsa hende?
11 Si nos ta trata cristiannan ungi mescos cu tur otro ruman, esey lo ta un proteccion pa nos. Dicon? Wel, corda cu Bijbel ta bisa cu “rumannan falso” lo por sluip drenta e congregacion. Nan por hasta pretende di ta ungi. (Gal. 2:4, 5; 1 Juan 2:19) Tambe por sosode cu algun cristian ungi ta bandona e berdad. (Mat. 25:10-12; 2 Ped. 2:20, 21) Ora nos ta evita e trampa di halsa hende, esey lo proteha nos pasobra nos lo no bandona e organisacion di Jehova pa nan motibo. Nos fe lo no haya un sla duro tampoco si un ruman bon conoci of cu tin hopi aña den e berdad stop di sirbi Dios.—Judas 16.
NOS MESTER PREOCUPA CU AWOR TIN MAS HENDE TA TUMA DI E PAN CU E BIÑA?
12, 13. Dicon nos no mester preocupa cu awor tin mas hende ta tuma di e pan cu e biña na Conmemoracion?
12 Pa hopi aña, e cantidad di ruman cu a tuma di e pan cu e biña na Conmemoracion di e morto di Cristo tabata baha. Pero ultimo añanan ta net contrario: e cantidad ta sigui aumenta. Acaso esaki mester preocupa nos? No. Laga nos wak dicon.
13 “Jehova conoce esnan cu ta pertenece na dje.” (2 Tim. 2:19) E rumannan cu ta haci conteo di ken ta tuma di e pan cu e biña na Conmemoracion no por sa ken realmente ta ungi. E cantidad ta inclui rumannan cu ta kere cu nan ta ungi, pero cu no ta. Por ehempel, tin ruman cu a cuminsa tuma di e pan cu e biña pero cu despues a stop di haci esey. Otronan kisas ta sufri di un problema mental of emocional cu ta pone nan kere cu nan lo reina hunto cu Cristo den cielo. Pesey e cantidad di ruman cu ta tuma di e pan cu e biña no ta un indicacion exacto di e cantidad di ungi cu tin ainda riba Tera.
14. Kico Bijbel ta bisa tocante e cantidad di ungi cu lo tin riba Tera ora e tribulacion grandi cuminsa?
14 Lo tin rumannan ungi na tur parti di e Tera ora Hesus bin pa hiba nan cielo. Bijbel ta papia di e tempo ey cu Hesus lo “manda su angelnan cu un zonido duro di trompet, y nan lo reuni su scoginan for di e cuater skinanan di mundo, for di e punta di mas leu di cielo te na e otro punta di mas leu.” (Mat. 24:31) Tambe Bijbel ta mustra cu durante e ultimo dianan lo tin solamente un resto di e unginan riba Tera. (Rev. 12:17) Pero e no ta bisa cuanto lo tin ora e tribulacion grandi cuminsa.
15, 16. Kico nos mester corda relaciona cu e 144.000 cu Jehova a scoge?
15 Ta Jehova ta dicidi na ki momento den historia e ta scoge e unginan. (Rom. 8:28-30) Jehova a cuminsa scoge e unginan despues di e morto y resureccion di Hesus. Parce cu den e prome siglo tur cristian berdadero tabata ungi. For di e prome siglo te na cuminsamento di e ultimo dianan, e gran mayoria di hende cu tabata bisa cu nan ta siguidor di Cristo tabata en realidad cristiannan falso; Hesus a compara nan cu “mal yerba.” Pero asina mes, Jehova a ungi algun persona fiel durante e tempo ey, y nan a resulta di ta e “trigo” cu Hesus a describi. (Mat. 13:24-30) Den e ultimo dianan, Jehova a sigui scoge hende cu lo forma parti di e 144.000. [2] Si e dicidi di warda pa scoge algun hende te un poco prome cu e fin bin, ken nos ta pa cuestion’e? (Isa. 45:9; Dan. 4:35; lesa Romanonan 9:11, 16.) [3] Nos mester tene cuidou pa nos no reacciona manera e trahadornan malcontento den e ilustracion di Hesus, kendenan a reclama e echo cu nan doño a paga nan mes tanto cu e trahadornan cu a traha un ora so.—Lesa Mateo 20:8-15.
16 No ta tur cristian cu tin e speransa di biba den cielo ta parti di “e esclavo fiel y prudente.” (Mat. 24:45-47) Den e prome siglo, Jehova y Hesus a uza un cantidad chikito di cristian pa alimenta, of siña, su pueblo. Por ehempel, ta un par di ungi so el a uza pa skirbi e Scritura Griego Cristian. Awe ta mescos. Ta djis un par di cristian ungi tin e responsabilidad di duna e pueblo di Dios “cuminda na e debido tempo.”
17. Kico bo a siña for di e articulo aki?
17 Kico nos a siña for di e articulo aki? Jehova a dicidi di duna dos diferente recompensa: bida den cielo na e Hudiunan spiritual y bida eterno riba Tera na e dies hombernan simbolico. Pero e ta exigi mescos di tanto esnan cu tin e yamada celestial como di esnan cu tin e speransa di biba riba Tera. Tur dos grupo mester obedece e mesun leynan y keda fiel. Tur dos grupo mester keda humilde. Tur dos grupo mester ta uni. Tur dos grupo mester promove paz den e congregacion. Pues, segun cu nos ta yega mas cerca di e fin, laga nos tur sigui sirbi Jehova como un solo tou bou di Cristo.
^ [1] (paragraf 3) Segun Salmo 87:5 y 6, kisas den futuro Dios lo revela nomber di tur cu ta reina den cielo hunto cu Hesus.—Rom. 8:19.
^ [2] (paragraf 15) Maske Echonan 2:33 ta mustra cu spirito santo ta ser drama via Hesus, ta Jehova ta esun cu ta scoge ken ta ser ungi cu su spirito.
^ [3] (paragraf 15) Pa mas informacion, wak e seccion “Pregunta di Lector” den E Toren di Vigilancia di 1 di mei 2007, pagina 30 y 31.


text:
Organisacion Cabayista Arubano, O.C.A. tambe lo celebra nos Dia Nacional Himno y Bandera cu un tremendo competencia di cabay na Villa Floralina.
E feria di cabay celebrando nos himno y nos bandera lo wordo teni riba dos dia, esta 25 y 26 di maart proximo.
Diasabra e competencia competencia di cabay y jinete y amazona principiante cu lo inicia for di 6or di atardi y lo bay te laat den oranan di anochi.
Pa su mañan diadomingo e feria lo inicia pa 3or di atardi esaki pa nos amazona y jinetenan den tur edad.
Ta bon pa menciona cu for di awor caba nos por a presencia e diferente amazona y jinetenan hunto cu nan cabaynan ta entrena casi tur dia p’asina duna nan mihor presentacion riba e dia di competencia na Villa Floralina.
Ya pa algun aña caba Organsacion Caballista Arubano, OCA ta traha riba den bon forma riba desaroyo di e deporte aki na Aruba.
E resultadonan internacional ta papia pa nan mes cu varios titulo mundial logra den e ultimo añanan pa diferente jinete y amazona den tur edad y categoria.
Pa aña OCA ta organisa cu campeonatonan regular esaki local y internacional.
Un danki sigur na Lotto, e Loteria di Aruba pa medio di Comision di Subsidio cu a subsidia e Feria Himno y Bandera 2017 organisa pa Organisacion Cabayista Arubano, O.C.A.


text:
Eventonan pa recauda fondo den e region pa conscientisa nos comunidad tocante cancer a dal sali den di e islanan di Caribe unda cu CIBC ta opera. Ya caba a wordo recauda mas cu 267.119 dollar danki na mas di 160 compania cu a uni na e causa aki.
Na Aruba recientemente CIBC a organisa un Fitness Event, unda cu e comunidad a responde positivamente. Tabata un atardi ameno, unda cu tur persona presente por a haci ehercicio danki na e 7 instructor. Di e forma aki CIBC tambe a cuminsa duna su aporte na Aruba.
E di 6 edicion di CIBC FirstCaribbean su “Walk for the Cure” ta spera di atrae un biaha mas, mas di 20 mil caminado y coredo na e di 17 teritorio unda cu e banco ta opera.
E caminatanan lo tuma lugar durante e fin di simannan di luna di october 2017.
Na Aruba e caminata aki lo bay tuma lugar riba diadomingo 8 di october 2017 pa 6or di mainta.
“Nos ta hopi emociona pa e caminatanan di e aña aki. Tin un aumento di energia door di nos organisacionnan ya cu tin centenares di empleado di CIBC cu ya caba ta ocupa cu un cantidad di eventonan pa recauda fondo, y tambe planeando e diferente caminatanan”, tabata palabra di sr. Trevor Torzas, Ehecutivo Co-Chair di e caminata y Managing Director, Customer Relationship y Management.
“Aña pasa nos a recauda 500 mil dollar, cual a wordo duna na e organisacionnan di cuido di cancer unda nos ta opera. Di e forma aki nos ta apoya e trabou humanitario cu cada un di e organisacionnan aki ta empeña pa trece e cambio na tur persona cu mester di dje.
E aña aki nos ta bay haci tur cos posible pa sigura cu nos por surpasa e cifranan di aña pasa”, tabata palabra di sr. Mark St.Hill cual tambe ta Ehecutivo Co-Chair y Managing Director, Retail y Business Banking
Como un famia corporativo nos conoce e dolo y perdidad cu cancer ta trece cu ne.
Sr. St. Hill a bisa cu “CIBC kier conscientisa y yuda na detecta e cancer na tempo, y haci e bida un poco mas comfortabel pa esanan cu cancer, nan famia y e dunadonan di cuido”.
E fondonan recauda ta wordo uza pa duna asistencia, cuido y acesoramiento na pashentnan y nan famia. Ademas nan ta yuda pa aumenta conscientisacion dor di trece campañanan educativo den di e region. E fondonan ta yuda e diferente organisacionnan pa asisti cu e compra y mantenimento di ekiponan cu ta wordo uza pa diagnostica y trata e pashentnan.
Durante e ultimo 5 añanan e banco a recauda mas cu 1.3 miyon dollar for di e eventonan, esaki a wordo logra danki na e apoyo generoso di corporacionnan y diferente actividadnan organisa dor di nos empleadonan pa recauda fondo.
CIBC ta haci un yamado na comunidad di Aruba pa ta parti di e caminata “Walk for the cure”, unda cu tur fondo lo wordo duna na Fundacion Contra Cancer di Prostaat.
E carchinan pa participa na e caminata na Aruba ya caba ta obtenibel na CIBC FCIB situa na Tanki Flipo, por yama 5225600, tambe lo tin carchi obtenibel cerca Fundacion Contra Cancer di Prostaat. E caminata lo sali for di e parkeerplaats di e banco y lo termina eynan bek y lo tin un distancia di 5 km. E horario lo ta di 6 am pa cu 8:00am.
CIBC kier gradici e siguiente comerciantenan cu a yuda na e Fitness Event realisa recientemente cual tabata exitoso.
Danki na Aledda N.V., Terraza Holding, The Seaport Cinemas, Click Print, Safecom, High Performance, Dj Vibes, Red Cross Aruba, Save A Lot, Total Cleaning Services, Fruteria Virgilio, IBISA, Caribbean Trucking, BrandTastic, GenAir, DHL, Gerira Marketing, Andina Ice, Stichting Contra Cancer di Prostaat, CRD Group, Patrick Melchiors, e instructornan – Haysem Winterdaal, Yadira Leter, Gladys Duarte, Alexei Spinoza, Tatiana Gil y Juan David Maestre, empleadonan di CIBC y e comunidad di Aruba cu a duna nan aporte y cu tabata presente p’asina contribui na comunidad y pasa un rato deportivo.
Mas informacion lo wordo publica den e siguiente dianan. Tambe por sigui e banco riba Facebook: CIBCFCIB. Riba e potretnan por aprecia e anochi Deportivo di e Fitness Event.


text:
Esunnan cu a inscribi y cu a entrega Lionfish nan tin nan pase automatico pa Palm Island y nan por participa diadomingo awo den e jaagmento di Lionfish. Diadomingo awo, lo tin premionan special pa esunnan cu entrega e Lionfish e dia ey. Esun mas hopi, mas grandi, mas chikito. Lo tin varios premio como incentivo.
E prijs pa subi Palm Island diadomingo awo lo ta pa adulto, AWG. 89 y pa mucha e lo ta AWG. 49. Esey ta pa esunnan cu ta participa na e evento te na final. Mayoria di esunnan cu a entrega Lionfish e biaha aki, ta bay ta individual. Dus e premionan, contrario na e ultimo competencia, lo bay ta individual.
E meta pa sigui cu esaki, y ya tin plannan caba pa e resto di aña. E.o. lo sigui cu charlanan na scol, sigui conscientisa, sigui educa tocante Lionfish. Tambe lo sigui duna informacion ariba Facebook. Esey ta un di medionan cu mas ta wordo uza door di Aruba Reef Foundation. Aki riba por wak e videonan graba ora di sambuyamento, cualnan por ser mira riba Youtube.
Por ultimo, Sr. Peres a bisa cu lo tene un of dos competencia mas pa 2017 y esaki ta pa mantene e jaagdonan activo y tambe pa yuda combati e problematica di Lionfish,
Premionan pa competencia di Lionfish e biaha aki ta bay ta pa individual
Esunnan cu a inscribi y cu a entrega Lionfish nan tin nan pase automatico pa Palm Island y nan por participa diadomingo awo den e jaagmento di Lionfish. Diadomingo awo, lo tin premionan special pa esunnan cu entrega e Lionfish e dia ey. Esun mas hopi, mas grandi, mas chikito. Lo tin varios premio como incentivo.


text:
Inspector di Polis, Carlos Hodge a baha cu pensioen for di Cuerpo Policial y su departamento di recherche a tuma despedida di dje. El a indica pa bira un Polis no ta facil pasobra mester haci hopi test pero por perde e trabou facil si no keda na e reglanan.
Inspector Carlos Hodge prome cu el a drenta Cuerpo Policial Aruba, el a haci su examen na 1978 y pa 1979 el a drenta Cuerpo Policial di cual e tin un trayecto largo. Na momento cu el a bisti su uniform como agente policial, su carera a cuminsa y e tabata sa cu e tin un obligacion.
Prome cu Carlos Hodge a bira Polis, e tabata un mecanico di cual el a gusta traha riba auto y riba motor y verf auto cual ta algo cu ainda e ta haci. Den e trabou di Polis, nan mester tin algo pa relaha cu ta algo diferente p’e trabou pisa cu nan tin. Loke tabata importante pa Carlos Hodge den su careda como agente policial ta cu el a siña hopi cos.
“E trabou aki a pone bo madura, pone bo mira cosnan di otro angulo, kiermen bo careda ta largo pero ta bo ta esun cu mester bisa cu kier haci cambionan”, Carlos Hodge a indica.
Por siña hende hopi cos pero si e persona no ta kere den e cambionan, e ta tanto bal pasobra cambionan ta importante.
Na momento cu Carlos Hodge a inicia, el a cuminsa den e parti di raspa ploeg. Esaki tabata cu nan no ta duna chens pero si un hende haci un violacion den trafico e raspa ploeg ta yega duna boet. Esaki a siña nan cu si nan conoce un hende, nan mester por bisa e persona cu el a haci fout y esey ta algo cu den comunidad tin hopi falta di dje.
“Amigo cu amiganan tin miedo di bisa otro cu ‘bo ta fout, bo no tin rason’. Pasobra nan ta sinti cu bo a bira mi enemigo”, el a bisa rib’e punto aki.
Purba di acepta ora cu un persona bisa cu bo a haci fout, pasobra e ta amigo of amiga. Hende cu no por acepta esey no ta cla pe mundo aki ainda, tuma e responsabilidad.
“Un cos cu ta importante ta kere den bo mes y semper keda honesto. Esey ta hopi importante pa un persona keda honesto. Ora un persona haci algo como Polis mester haci algo cu amor y como parti di trabou, pero no cu e expresion cu lo haya algo bek pasobra na momento cu e Polis sinti cu e ta haci esaki pa haya bek e ta den e trabou robes”, el a bisa.
Carlos Hodge a baha cu pensioen, pero e ta kere cu un persona cu bira Polis mester por siña otro con pa haci e trabou bon. Pa esunnan nobo por siña pa haci nan trabou bon y ta un bon Polis, nan mester a haya un bon ehempel di esunnan cu ta sali. Semper e tabata un bon rol model pa motibo cu e no ta un persona perfecto, pero Inspector Hodge tabata haci su maximo esfuerso pa ta miho y esey a yuda su careda como agente policial.
Na momento cu el a termina cu su estudio di Polis, Carlos Hodge a bay traha cu Ricardo Muller kende tabata hoofd mentor. Despues di su trabou cu Ricardo Muller, Carlos Hodge a bay traha na oficina di Recherche na Oranjestad pa 1 aña y di eynan el a bay bek San Nicolas y bira mentor. Na 1985 el a bay den e departamento di narcotica bou Josepha, miho conoci como “Koyac” y despues di esaki el a bay traha como siguridad na banco.
Na aña 1998 Carlos Hodge a regresa KPA y bira wacht comandant y a ripara cu hopi cos a cambia. Carlos Hodge a trece mas disciplina bek pasobra esaki tabata necesario y na 2001 el a bira hefe di recherche te na su ultimo fecha.
Tambe Carlos Hodge a traha cu VIP team, cual tabata ora hendenan importante manera Reina Beatrix tabata bin Aruba, nan tabata su proteccion.
Pa 16 aña largo como hefe di Recherche el a haci hopi cambio den e departamento.
“Mi por bay libremente pasobra mi sa cu esnan cu mi a laga atras encarga, ta capaz, honesto y corecto. Loke cu nan mira nan ta haci y mi ta kere cu sigur esnan cu a keda atras ta hende confiabel, por conta cu nan y nan ta honesto”, Inspector Hodge a papia riba su coleganan di departamento di Recherche.
El a conseha tur esunnan cu ta bay bira Polis pa nan haci nan best, pa no pone nan buki un banda despues di a slaag pasobra leynan ta bibo y ta cambia tur dia. Nan mester keda na altura di e leynan constantemente, pasobra eseynan ta e toolnan cu polis ta traha cu ne.
Ora Polis traha, su bukinan, su conocemento y experiencia ta nan guia cu nan por logra te dia cu nan baha cu pension y lagando un bon cos atras. Hobennan cu ta bay bira Polis, nan mester cuminsa midi nan amistadnan pasobra nan mester sa cu nan ta un ehempel y cierto cosnan cu nan tabata haci no por haci mas pa motibo cu bista ta riba nan. Cierto amigonan cu no ta bon ehempel pe persona su funcionamento, mester traha un distancia cu nan. Esaki ta pa motibo cu esunnan cu mira e agente cu e hendenan aki, ta cuminsa perde un tiki confiansa den e agente.


text:
ORANJESTAD(AAN): Ya MEP a traha su jaarplan como partido y ya cada area lo bay haya nan atencion y tin proyectonan concreto tambe cu lo kier realisa pa asina presenta e proyectonan aki tambe na e gabinete actual.
Esey ta loke Rocco Tjon cu ta lider di e fraccion di MEP a splica durante entrevista. Si mira e aspectonan social, parlamentario Tevreden, lo bay mira tur posibilidad pa bin cu un staatscreche, pa asina alivia e famianan humilde pa e gastonan aki.
Si wak e parti husticia, a amplia hopi biaha caba. Pa loke ta academia di husticia a amplia, a amplia riba un prizon sostenibel. Tur e tipo di proyectonan aki lo bay explora tur posibilidad cu tin, pa asina tambe presenta esaki como un proyecto completo y integral pa asina presenta esaki na e gabinete actual. Banda di esey parlamento ta e poder legislativo. Tin hopi ley anticua cu lo mester bay revisa.
A traha un lista caba di prioridad den nan concepto y tambe leynan nobo cu lo bay introduci. Por ehempel entre otro esun pa percura pa di awor padilanti semper, ora tin un traspaso di poder cu un otro gabinete bay asumi su responsabilidad, pa evita cu lo bay tin discusion den prensa, si e traspaso lo tabata uno bon of no, djis pa elimina full e paso ey y reglamenta pa esaki ta semper ta uno bon.
Na Madre patria Hulanda nunca esaki tabata ni un topico di discusion ora un gabinete cambia. Esaki tambe lo bay percura pa reglamenta esaki den ley awor aki.
Autoridad:
Polis a yega di perde autoridad den pasado. Esaki ta un tooling importante pa haci e trabao cu tur facilidad. Segun Rocco Tjon, den e LTU nobo, si wak un rato e aspectonan di stranheria, eynan polis lo mester haya e autoridad back pa por haci nan controlnan debido. Esaki no nifica cu ta bay kita autoridad por ehempel di un IASA of un Warda nos Costa.
Tin cu duna e polis tambe e autoridad aki pa asina e por haci su trabao mas miho. E tin di haber tambe cu su siguridad. Na un otro banda, mester bay explora posibilidad pa bin por ehempel cu toolsnan manera cu nan tin atrobe na Hulanda, unda cu por bay traha cu prohibicion den cierto areanan.
Si ta frecuenta cierto area y constantemente ta percura pa molester y kibra ley den e areanan ey, por bay haya un prohibicion pa tanto dia, pa tanto ora, pa drenta den e areanan ey. Asina ta bay percura pa na final di dia polis por traha mas miho, mas eficiente, cu ta cumbini e comunidad.
Un aspecto hopi importante y dimes esaki tin di haber cu e aspectonan financiero tambe. Mester bay wak e posibilidadnan, pero algo cu no por keda tin bin cun’e. Si kier bay combati criminalidad mas miho y vooral pa e polisnan tambe por traha na un manera safe, como tambe e cadena hudicial, mester bin cu un sistema automatisa unda cu ta bay sincronisa tur departamento cu otro, pa asina e polis tin tur informacion cu e tin mester, na e momento cu e mester di dje tambe pasobra na final di dia, e ta bay ta na bienestar di su mesun siguridad.


text:
Recientemente, Quota International of Aruba a tene su anochi di donacion y a haci entrega di donacion na varios instancia na Aruba cu ta traha na beneficio pa nos comunidad.
E anochi grandi aki Quota International of Aruba, a reparti un suma grandi di total di
Afl. 70.000,00 entre un total di e 23 instancianan aki na Aruba cu e fondonan recauda durante Quota su evento anual exitoso, esta Quota su Picnic Dansant y cu a hiba e tema di “Quota Goes Safari.”
Quota International of Aruba ta un club di servicio consistiendo solamente di hende muhe ehecutivo cu ta traha boluntariamente pa yuda instancianan cu ta traha cu personanan cu limitacion di oido, hende muhe y muchanan den situacionnan di abuso y esnan mas vulnerabel den nos comunidad.
Durante henter aña ta organisa eventonan, seminario y campañanan pa conscientisa nos comunidad di Aruba di e problemenan di zonido duro pa oido di hende, y tambe ta ofrece asina diferente oportunidad pa test nan oido gratis durante e siman tan conoci, “Siman di Kibra Silencio, Cuida Bo Oido.” Quota tambe ta aporta na conscientisa y educa nos comunidad cuminsando for di nos muchanan por medio di nan proyectonan anual.
E organisacionnan cu a ricibi un donacion e aña aki ta varia y ta segun e diferente categoria cu ta cay bou di locual cu Quota International of Aruba ta dedica na dj’e y ta lo siguiente: esnan cu deficiencia di oido y habla; esnan cu ta mas vulnerable den nos comunidad, esta hende muhenan den dificultad, muchanan, hobennan y nos grandinan; esnan desafortuna cu limitacion incapacita social y fisico,; conscientisacion y desaroyo di formacion intelectual di nos muchanan y hobennan, na nivel local, internacional; y alavez pa contribui y aporta positivamente na e cuido di esnan cu ta sufri di e enfermedad cancer.
Siguientemente e instancianan cu a ricibi un donacion di acuerdo cu e categoria cu nan ta cay den dj’e ta: FEPO, Stichting Geluids Overlast, Wit Gele Kruis, Scol Scucha Nos, Fundacion pa Hende Muhe den Difficultad, Stichting Casa Cuna Progreso, Stichting Adopt an Addict, Stichting Sociaal Fonds Colegio Arubano, Sociaal Fonds Colegio Arubano San Nicolas, Scol Paso pa Futuro, Scol Practico pa Ofishi, FAVI, Funari Sonrisa, Fundacion Respetami, Fundacion pa Nos Muchanan y Heart-Centered Leadership Foundation y FADA, ATHA, Biblioteca Nacional Aruba, Ban Uni Man pa Cria nos Muchanan, Fundacion Edmund Harms, Kaboutergroep Jeanne D’Arc y Koningin Wilhelmina Fonds.
Durante un anochi ameno na Universidad di Aruba, e representantenan di e diferente instancianan y organisacionnan a bini hunto p’asina nan por a ricibi nan cheque for di man di sra. Gwendeline van Trikt-Rojer, presidente di Quota International of Aruba, conhuntamente cu sra. Zethsia Lacle, cual tabata e lider di e Comision di Donacion y alavez e Maestra di Ceremonia pa e anochi aki, y tur miembronan di Quota International of Aruba cu a traha duro pa e bunita y gran logro aki.
Rib’e anochi special aki tambe Quota a honra sr. Bert de Vries, di Optica Oduber & Kan N.V. cu un gesto especial di reconocemento y aprecio pa su aportacion y donacion special na Quota Club Aruba. Optica Oduber & Kan N.V. ta un patricinado fiel, conhuntamente cu nan super staff, a cumpli cinco aña consecutivo y ta sostene Quota su causa y campaña anual di “Cuida Bo Oido”, especialmente durante “Siman Kibra Silencio”, pa nos comunidad por haya un oportunidad pa haci un test di oido gratuitamente.
Na final di nochi, representantenan di instancianan a hiba palabra pa gradici Quota y a comparti y duna testimonio di tur locual ta e retonan y situacionnan cu nan ta encontra y tin cu enfrenta den nos comunidad y ta expresa cu tin hopi necesidad pa ayudo.
Quota International of Aruba ta gradici henter nos comunidad pa semper sa di contribui y apoya Quota, y ta invita henter comunidad atrobe pa nan sosten pa recauda fondo pa e bon causa.
Pa Quota sigui duna bek na nos comunidad, Quota ta organisando nan evento anual di recauda fondo, esta e famoso y fabuloso Quota Picnic Dansant cu lo tuma luga diadomingo, 11 di juni 2017. Asina ta, Quota ta invita tur hende pa prepara pa disfruta un biaha mas, cu un super dushi fiesta y asina bo tambe ta aporta na bienestar di nos comunidad cu tin tanto mester di nos yudansa.
Interesado pa contribui na yuda Quota yuda Aruba, por tuma contacto cu tur miembro di Quota, sea por manda email na qia.secretary@gmail.com of laga un respondi rib’e pagina di Facebook: Quota International of Aruba.


text:
Den un anuncio cu a sorprende comunidad completo, Partido di Pueblo Arubano AVP a lansa diasabra anochi un candidato nobo den persona di e hoben musico y defensor di cultura, Michael Lampe.
Na sede di BEAM den centro di ciudad un grupo grandi di famia, amigo di Lampe hunto cu simpatisantenan di AVP a bini hunto pa presencia e momento caminda Lampe ta drenta area politico.
Alice van Romondt a realisa e introduccion expresando un gran emocion pa e potencial di e candidato nobo aki riba tereno di inovacion di educacion y cultura, pero tambe elogiando e vision y decision di lider di partido Mike Eman pa inclui un persona cu un amor asina grandi pa su pais y gana di traha rib’e lista berde pa eleccion 2017.
Eman na su turno a elogia e balornan di e hoben cu semper ta busca pa conecta e herencia cultural di nos isla cu e generacionnan actual.
Tambe e lider politico a expresa un confiansa total den e capacidad di Lampe pa aporta considerablemente na filosofia di partido AVP pa alcansa un Aruba sostenibel caminda tin progreso pa un y tur.
Michael Lampe ta bin for di e bario di Savaneta, mescos cu su generacionnan anterior.
E ta conoci artisticamente tambe como Fellow y creador di Datapanik y a studia composicion y produccion di musica na e Facultad di Arte, Media y Tecnologia na e Scol di Arte di Utrecht, Hulanda.
Pa mas informacion riba Michael Lampe su pensamento y actividadnan, por bishita e pagina web: www.bancumichael.com mescos cu su cuenta di Facebook, Instagram y Twitter.


text:
Internacionalmente e reconocemento pa empleadonan mas prestigioso den e compania Marriott Vacation Club International (MVW) ta e “Way To Go!”, Awards. E aña aki cuater empleado di Marriott’s Aruba Surf Club y Marriott’s Aruba Ocean Club a haya mas di 200 “Way To Go!”, esta e comentarionan positivo for di nan miembro y huespednan, y nan lo biaha proximamente pa Orlando, na Merca, unda cu e headquarters di MVW ta estableci pa un ceremonia di reconocemento special.
Na Orlando lo tin presente e “elite” entre empleadonan pa loke ta trata “Way To Go”; for di un poco mas di 100 mil empleado mundialmente, menos di 2% di e total di empleadonan ta haya mas di 200 “Way To Go!”, pa aña. Un empleado por ricibi un “Way To Go!”, na Aruba mes for di e miembro of huesped, pero tambe tin bishitante cu ta scoge pa manda e comentario positivo cu nomber di e empleado pa e oficina principal di MVW.
Localmente tambe Aruba Marriott tin un programa di incentivo basa riba e programa internacional y durante di henter aña ta honra empleadonan cu ta destaca cu diferente regalo y gestonan di aprecio.
Pa Aruba lo tin presente na Orlando, e empleadonan Sandra Adams y Claudette Rose-Groeneveldt di Marriott’s Aruba Surf Club y Linda Henriquez y Vicky Benavides di Marriott’s Aruba Ocean Club.
Director of Rooms Operations di Ocean Club, Lilian Britten, a expresa cu nan ta hopi orguyoso y contento di e logro di nan empleadonan, pa cual nan lo representa Aruba na e ceremonia. Definitivamente pa e team di Ocean Club e ta un logro y honor grandi, el a agrega.
Marriott ta tuma studiantenan part-time, nan ta siña nan, traha cu nan pa nan yega na un nivel profesional di trabao, no solamente pa nan logra e “standards” di Marriott, pero nan ta destaca den e area aki tambe. “Masha pabien na Vicky y Linda, nos ta orguyoso di boso, boso ta digno representante di nos resort”, Lillian Britten a expresa.
Vicky Benavides ta un part-time front desk agent, kende ta bay haci 5 aña trahando cu Marriott. E ta splica cu e ta stima su trabao hopi, e ta stima su huespednan y no ta considera loke e ta haci “djis trabao”, pero e cultura di Marriott a bira parti di dj’e. Benavides ta añadi cu como cu el a cuminsa asina jong cu Marriott, e no sa otro cu e cultura di Marriott pa loke ta trabao y el a ripara cu e ta hiba e cultura ey tambe pafo di su trabao.
Bill Marriott ta bisa cu mester trata e empleadonan bon pa nan trata e guestnan bon y esaki, Vicky ta bisa, ta loke e ta gusta masha di e compania. E ta corda e nomber di su huespednan, e ta yuda cu kico cu nan mester y ta bay “the extra mile” pa nan como cu e ta stima su trabao; e ta sinti cu e huesped ta aprecia su esfuersonan hopi y cu ta esey ta pone cu nan ta menciona su nomber.
Linda Henriquez ta un cara hopi conoci pa su huespednan. Cu su “headpiece” special, den diferente tema; su colornan di eyeshadow cu ta capta atencion; e ta pone cu huespednan ta busk’e pa mira ta kico di nobo el a bin cu ne atrobe. E ta traha den e departamento di Recreation, na Ocean y na Surf Club, unda cu e atende e “towel hut”. E tin 7 aña trahando cu Marriott.
E ta encanta su trabao, e ta bisa cu e ta gradici y super contento di forma parti di e team di Marriott Vacation Club, pa e compania su oportunidadnan pa siña, pa crece y pa e beneficionan cu ta considera “super bon”. E cantidad di “Way To Go!”, cu un persona ta ricibi ta cuminsa caba cu un smile, cu e charisma, cu e “spirit to serve” pa cu e huespednan.
E huesped ta bin y Henriquez ta menciona nan na nomber, e ta reconoce nan y e ta bisa nan semper pa nan no por lubida su nomber, pasobra Linda kiermen “bunita” na Spaño.
E ta hari cu su huesped y ta haci joke. Y e tin huesped cu tur dia ta pasa pa salud’e pa mira su headpiecenan special, cual e ta adapta pa ocacionnan special, sea ta Dia di Himno y Bandera, 4th of July, celebracion di Dia di Colombia, di Venezuela, of Saint Patrick’s Day, pa menciona algun.
Su huespednan ta cana di un hotel pa e otro pa busk’e pa mira su headpiece di dia.
“Nos ta hopi orguyoso di tin Sandra y Claudette ta bayendo pa ricibi un reconocemento na Orlando, nos ta desea nan un trip fabuloso, un recuerdo bunita cu nan lo tin pa henter nan bida”, esaki tabata palabranan di Jasmin Maduro, director di Rooms Operation di Aruba Surf Club na vispera di e biahe di su coleganan. “Way To Go!”, ta honra e empleadonan cu a destaca den nan comunicacion y interaccion cu e huesped; e ta un reconocemento cu ta bin en realidad for di doñonan y huespednan y banda di un programa local e programa internacional ta honra e top empleadonan, Jasmin Maduro ta splica. E ta un honor masha special pa Surf Club manda dos empleado y e team di e hotel ta hopi orguyoso di Sandra y Claudette.
Claudette Rose-Groeneveldt a cuminsa traha na Marriott casi 13 aña pasa y ta forma parti di e team di Recreation.
“Ta un departamento maraviyoso pa traha; Marriott ta e miho hotel riba e isla; e ta “Wow!” y tur huesped ta bin aki pa un experiencia “Wow!”, Rose-Groeneveldt ta remarca.
Loke ta haci Claudette Rose-Groeneveldt un persona stima pa su huespednan ta cu e ta reconoce nan, e ta cuminda nan na nomber y asina nan ta sinti balora. E ta splica cu su huespednan ta trece na yiu y nietonan pa cera conoci cu ne; nan ta busk’e pa cuminda, pero tambe pa mira ta ki style di cabey e tin e dia ey. E ta cambia su cabey tur siman, esaki ta parti di su personalidad; e ta agrega cu semper e tin un smile bunita pa su guestnan, e ta jolly y “outgoing” y semper ta cuminda nan cu gusto.
Un otro empleado di Aruba cu ta ricibi masha hopi “Way To Go!”, ta Sandra Adams. E tin 7 aña ta traha na e Fitness Center & Club. E ta stima su trabao, e ta smile hopi, y ta gusta papia cu su huespednan, esaki ta refleha den su trabao y su forma di anda cu tur hende.
Sandra Adams ta splica cu loke e ta haci, cual ta interactua cu su huespednan, ta haci cu semper nan ta bolbe. E ta papia cu nan, e ta corda felicita nan cu nan hacimento di aña y aniversario di casamento; y si nan ta celebrando un ocasion special. E “repeat guest” cu ta bolbe tur aña, of cu frecuencia semper e ta reconoce. Asina semper huespednan ora nan bolbe ta pasa busca Sandra den e gym pa cumind’e; y ta mencion’e den nan “Way To Go!”, cu bunita compliment.
No ta prome bes cu empleadonan di Aruba ta ricibi e distincion aki. Benedict Pineda a gana e premio aki na aña 2013 y Wilma Benjamin a gana e premio na aña 2014. Nan tambe a biaha e tempo ey pa Orlando, Florida pa ricibi nan distincion. Na aña 2015 tabata Lillian Britten y Mike Rodriguez di Marriott’s Aruba Ocean Club.
Pa por gana e premio special aki, e empleado di Marriott mester haya riba 200 comentario di recomendacion di huespednan. No ta diferencia den cua departamento bo ta traha den e hotel, con tal cu e huesped laga un bon comentario y recomendacion pa e empleado.
Na e compleho di hotel y timeshare resorts, Marriott di Aruba, ta haci hopi esfuerso pa por brinda mas y miho servicio na nan huespednan. Den esey ta percura pa empleadonan sigui trainingnan intensivo a base regular, como parti di nan programa pa garantisa un servicio di calidad superior. E hecho cu Aruba tin dos representante den e premionan di “Way To Go!”, ta un bon ehempel di resultado positivo di e inversion haci den train empleadonan den duna bon servicio.


text:
Rotaract Club of Aruba ta sumamente satisfecho cu presencia na Fiesta Rotaria e aña aki.
Esaki ta di gradici na e gran teamwork cu tin entre miebronan, boluntarionan, pero tambe e cooperacion di sponsornan. Manera ta custumber, Rotary Club of Aruba a tene su feria anual, esta e famoso Fiesta Rotaria diadomingo ultimo, 2 di april na Compleho Deportivo Guillermo Trinidad na Dakota.
Rotaract Club of Aruba pa añas caba tambe ta forma parti na fiesta Rotaria cu e stand di “Aruba Delight”. Por medio di benta di diferente snack conoci riba nos isla, Rotaract Club of Aruba ta recauda fondo cu ta hacie posibel pa ehucuta varios proyectonan durante aña.
Bishitantenan na feria a disfruta di dushi snacks manera pastechi, kroket, sanger yena, pan cu sate, pan cu hamburger, sin laga afo e dushi sopi carni y sopi oester.
Ademas, tabatin un gran variedad di bolo dushi y otro cos dushinan. Esnan presente a gosa tambe di e famoso batido di fruta fresco, awa di lamunchi y coffee cu Rotaract tin tur aña pa ofrece.


text:
Diabierna, 12 di Januari, 2018 lo tin eleccion di Prins y Pancho, den tur categoria. TOB Carnival Group un biaha mas lo manda nan representantenan.
Representantenan di TOB den elecion di prins cu pancho diabierna anochi, lo bolter stadion di Aruba Entertaiment Center. E hobennan Zyqu Guerrero y Ethan Geerman lo representa TOB den hubenil. TOB ta invita tur su fanaticonan, famia y amigonan, como tambe La Salle College pa bin apoyanan. Eleccion lo cuminsa pa 7 or di anochi.
Colornan di apoyo pa e anochi lo ta geel neon y blauw. Bini uno, bini tur!


text:
Dia 28 di februari 2017, Post Aruba N.V. ta presenta un serie nobo di stampia den forma di un souvenir pa recorda ‘E Aña Nobo Chines – Aña di Gay 2017’.
E souvenir ta consisti di 2 stampia balora na 200 cen y 420 cen, cu ta yega na un prijs total di Afl. 6,20 y e ta acompaña pa su ‘envelop di prome dia di emision’ cu ta costa Afl. 7,70.
E diseñonan pa e stampia aki ta un creacion di Rudberth Wolff y e stampianan ta imprimi na Johan Enschedé Security Print.
Rib’e souvenir cuadra “Aña Nobo Chines” cu e tema “Aña di Gay” tin potret di 2 stampia cu un Gay y un Dragon. E dos dibuho aki ta inspira for di un estilo tradicional Chines y nan ta representa un toke Caribeño.
E fondo ta un inspiracion di tangram: un wega Chines na unda for di 7 piesa geometrico bo mester forma figuranan cu ta ser pidi.
E caracternan Chines ta simbolisa ‘Feliz Aña Nobo Chines’ y e zodiaco ‘Gay’.
E ‘Aña Nobo Chines 2017’ ta proclama como e ‘Aña di Gay’.
Den astrologia Chines cada aña no solamente ta asocia cu un signo di animal, pero tambe cu un di e cinco elemento: oro (metal), palo, awa, candela y tera.
E souvenir aki ta representa un fusion di e aspectonan di tangram: color di Aña di e Gay, e baile di Dragon y e Gay.
E tangram (puzzel Chines di 7 piesa) di e gay ta aparece riba e ‘Diseño di E Prome Dia’, mientras por mira leu den fondo un otro tangram di e Gay. E colornan pa e “Aña di Gay” ta oro, maron y geel. Nan a uza e idea pa corta papel for di tangram, p’asina por analisa e souvenir completo den un serie di composicion di colornan di tera cada bes y pone nan hunto pa completa e souvenir.
E souvenir ta obtenibel entrante 28 di februari 2017 na e diferente oficina di Post Aruba, respectivamente na Oranjestad, San Nicolas, Sta. Cruz y Palm Beach Plaza Mall.
Pa mas informacion tocante e stampianan ‘E Aña Nobo Chines – Aña di Gay 2017’, por tuma contacto cu Departamento Filatelico di Post Aruba N.V., cu ta situa na J.E. Irausquinplein 9, Oranjestad, cu su number di telefon 528-7678, of bishita su pagina di Facebook Aruba Stamps.
E bunita souvenir aki no por falta den bo coleccion. Busca esun di bo awe mes, ya cu e cantidad ta limita.


text:
Willemstad - Manera ya ta kustumbrá e aña aki tambe lo bai tin e tradishonal selebrashonnan di fin di aña na entre otro riba Brionplein, na unda tin aglomerashon di un públiko grandi i tambe na diferente otro sitio riba nos isla.
Pa e selebrashonnan aki bai mas seif i trankil ku ta posibel, Kuerpo Polisial Kòrsou tin e siguiente konsehonan pa nos komunidat:
- Ta supliká tur hende ku ta asistí na e selebrashonnan aki pa respetá otro, nos leinan i outoridat(nan).
- Tin mas toleransia ku otro.
- No sirbi bebida den bòter, pero hasi uso di kùp di plèstik òf bleki.
- Kòrda bini ku bo saku di sushi pa tira e kupnan ets. aden ora kaba.
- Bai ku prudensia i trankilidat den tráfiko. Hasi uzo di kareteranan públiko na un manera responsabel. No konsumí alkohòl si bo mester stür. Laga un otro hende stür pa bo si bo ta bebe alkohòl. Esaki ta pa bo mes protekshon, eventual esun di bo pasaheronan i otro partisipantenan den tráfiko.
- Outomobilistanan ku ta bai wak show di pagara i/òf selebrashon na Brionplein, stashoná nan vehíkulo na un manera responsabel. No ta permití pa parker riba asera, ‘middenberm’ òf kualke otro manera ku ta stroba e fluho di tráfiko. No ta permití pa para riba Julianabrug.
- Paga tinu unda bo ta parker bo outo. Semper trata di parker bo outo den un kaya kaminda tin moveshon di hende i bon iluminashon.
- Sigui òrdu di outoridat(nan) mesora.
- Sea alerta. Paga tinu èkstra riba bo pertinensianan manera bo tas i pòtmòni den lugánan i sitionan ku tin aglomerashon di hende, esaki pa evitá ku bo ta bira víktima di ladronisia.
- Perkurá pa tuma e medidanan di prevenshon na kas prome ku bo(so) sali.
- Un súplika ta bai na un i tur pa tuma medidanan di prekoushon i bai ku koutela na momentu ku ta atendé ku (benta, kompra, transporte) òf ora di sende vürwèrk
No laga mucha chikí sende vürwèrk sin supervishon di mayor(nan) òf un adulto. Mas mihó ta pa laga un hende grandi sende vürwèrk pa nan.
Di parti di Kuerpo Polisial Kòrsou, nos ta hasi nos máksimo esfuerso pa sirbi i protehá tur hende i pa brinda servisio na komunidat en general pa asina un i tur por gosa i move na un manera seif i sigur.
Kuerpo Polisial Kòrsou ta gradisí Komunidat den su totalidat pa e koperashon i sosten ku nos a risibí durante e aña aki i ta sigui konta ku boso e koperashon i sosten den 2018 tambe.
Huntu nos por logra muchu mas tantu. Nos ta deseá pueblo di Kòrsou un felis kambio di aña i un próspero 2018 kargá ku dicha i bendishon.


text:
Pos Chikito – Diasabra atardi den careda di 4’or controlnan di klapchi a continua.
E biaha aki pazuid di rotonde Pos Chikito, caminda cu e team di vuurwerk a tene su control.
Durante e control a bin topa cu klapchinan bieu y tambe klapchinan ilegal.
Loke ta klapchinan nan tawata contene stickernan di aña 2016 pega ariba esun di 2015, loke no mag.
Klapchinan pa “mucha”
Señor Ponson a splica pakiko esakinan ta peligroso y no mag di ta ariba mercado y mucho menos pa wordo bendi cu mucha.
E tawata un sorto di striker pa wordo bendi cu mucha, pero loke a pasa ta cu e no tin un mecha y tur vuurwerk mester tin un mecha.
Ela sigui splica tambe cu bo no sa con lihe e lo rementa.
E comerciante irresponsabel no tawata nada contento cu e desicion di cera su container.
Autoridad a bise na e sitio cu a wordo avisa di e controlnan y si bo no ta cumpliendo cu e reglanan stipula bo lo wordo multa of bo luga cera.


text:
Master Eric Barry di San Nicolas Taekwondo Center hunto cu su coach Shaul Illidge a prepara nan team p’e di 8 Aruba Caribbean Cargo Taekwondo Cup y nan ta conta pa bay cu e copa.
Despues di vakantie grandi Master Eric Barry y Shaul Illidge a pone nan cabes hunto pa prepara nan team.
E team di San Nicolas Taekwondo Center ta consisti di e siguiente atletanan; Carlos Hernandez, Jewell Illidge, Ray Jean Lejuez, Nykwana Duinkerk, Rushneldy Lejuez, Christopher Geerman, Akeem Ignacia y Akeal Richardson.
Master Eric Barry y Shaul Illidge tin confiansa den e team aki y nan ta bay carga e nomber di San Nicolas Taekwondo Center.


text:
Comunicacion Mediante Email Cu SVb
Banco di Seguro Social Aruba SVb den ultimo dianan ta ricibi varios email di malware y/o virus cu ta purba di drenta nos sistema. SVb a ricibi diferente email cual ta aparece di ta origina di diferente cliente di SVb.
Pa e motibonan aki ta posibel cu email legitimo di nos clientenan por a keda sin wordo contesta pa motibonan di seguridad.
Den caso cu cliente di SVb tin email cu documentonan (attachment) pa manda pa SVb, nos ta pidi pa yama e persona of departamento concerni di antemano pa nos por verifica e autenticidad di e email.
Nos ta ofrece nos disculpa pa e inconveniencia aki.
ir. Edwin M. Jacobs
Director


text:
Ainda 'Bon Futuro' no ta kumpli kompletamente ku norma internashonal
Sentro di Detenshon i Korekshon Kòrsou (SDKK) ta ehekutando algun proseso pa optimalisá e trato di detenido. Tambe ta siguiendo diferente trayekto pa pone e posishon hurídiko di e detenidonan na nivel di normanan internashonal. Sinembargo, ainda SDKK no ta kumpli kompletamente ku tur norma internashonal.
Na e konklushon akí e Raad voor de Rechtshandhaving (Raad) ta yega despues di inspekshon. E Raad a tene kuenta tambe ku e rekomendashonnan di e ‘Committee for the Prevention of Torture’ (CPT) oropeo, pa wak te kon leu SDKK ta kumpli ku ley- i reglanan (internashonal). E Raad ta hasi diesnuebe rekomendashon pa mehorá e kuido pa detenido i tambe e provishonnan personal i organisatorio.
Mas médiko
E minister di Hustisia mester sòru pa mas médiko den SDKK, e Raad ta indiká. Lo mester tin por lo menos dos, pero ta un dòkter so ta konektá ku e institushon. Posibelmente e ánimo bou di médikonan lokal ta abou pa traha pa SDKK. “Rekrutá nan eventualmente for di eksterior (regio) anto”, e Raad ta proponé.
Tambe e Raad ke mira e kuido médiko bira mihó pa por duna por lo menos kuido preventivo i un chekeo médiko denter di 24 ora despues di yegada di un detenido. Mas aleu den e ámbito di salú, e Raad ke mira progreso a korto plaso riba tereno di higiena. Mester stipulá i ehekutá palabrashonnan apropiá pa esaki. I: “Manehá un proseso kontínuo pa evaluá e kalidat i e variedat di kuminda.”
Ventilashon i informashon
A mediano plaso SDKK ta hasi bon di mehorá e ventilashon di e sèlnan i di kontinuá ku e adaptashonnan di konstrukshon ku ta tumando lugá. Mester formulá un programa di aktividat tambe, meskos ku mester apuntá funshonario di konfiansa.
E Raad ta desaprobá ku no ta tur blòk tin buzon pa pòst, pasobra asina no ta salbaguardiá entre otro e derecho riba privasidat. Mester hasi lihé ku mehoramentu di e posibilidatnan pa por sigui medionan di komunikashon. Mas pronto posibel mester entregá foyetonan tambe tokante e derecho- i e debernan di e detenido. Tambe mester realisá lihé ku Ministerio Públiko ta hasi entrega fásil i sin tardansa di tur sentensia: no ta tur dossier ta kontené un sentensia.
Sankshon i keho
Ora di evaluá si un detenido ta bini na remarke pa Supervishon Elektróniko of pa Libertat Kondishonal, e Raad ke mira ku ta tene kuenta ku e persona konserní su komportashon durante henter e periodo di detenshon. Mester adaptá i mehorá e areglo pa sankshonnan i e registrashon di esakinan.
Ta ora pa finalisá e proseso di keho i mester evaluá e posibilidat pa un dunadó di keho por risibí un komprobante.
Integridat i kapasidat
SDKK mester sòru pa a korto plaso e reglanan di integridat ta konosí bou di e personal. Tin un kódigo di kondukta den e kadena hudisial i SDKK tin instrukshon pa su personal. E personal di seguridat i algun hefe di departamentu a sigui un kurso riba integridat na e Opleidingsinstituut Rechtshandhaving en Veiligheid.
Pero mester di mas personal. Esaki lo yuda tambe ku siguimento di otro rekomendashonnan: aworakí, por ehèmpel, no por ehekutá programanan di aktividat di un manera struktural pasobra e personal, ku ta insufisiente kaba na kantidat, mester atendé ku e seguridat di gèngnan ku ta pleitá tambe. E rapòrt di inspekshon kompleto ta disponibel di forma digital riba www.raadrechtshandhaving.com


text:
CAPITULO BINTITRES
El A Siña for di e Maestro Kico Ta Pordon
1. Ki ora tabata sin duda e pio momento di Pedro su bida?
PEDRO hamas lo por lubida e momento ey. Kico el a wak den e mirada di Hesus ora nan bista a topa? Decepcion of reproche? Nos no sa, pasobra e relato inspira ta djis bisa cu “Señor a bira wak Pedro.” (Luc. 22:61) Pero e solo mirada ey tabata suficiente pa Pedro realisa con grave su fayo tabata. El a caba di haci net loke Hesus a profetisa cu lo e haci pero cu e mes a hura cu hamas lo sosode, esta, nenga cu e conoce su Maestro stima. Esaki sin duda tabata e pio momento di Pedro su bida.
2. Kico Pedro mester a siña, y con nos por beneficia di su experencia?
2 Acaso tur cos a caba pa Pedro? No. Como cu Pedro tabata un homber di hopi fe, el a haya oportunidad di arepenti di su fayo y drecha su relacion cu Hesus. Tambe el a siña for di Hesus un les importante tocante pordon. Esey ta algo cu nos tur mester siña. Pues, laga nos wak con Pedro a siña e les dificil aki.
E Tabatin Hopi di Siña Ainda
3, 4. (a) Kico Pedro a puntra Hesus, y probablemente dicon? (b) Con Hesus a laga Pedro mira cu su manera di pensa a ser influencia pa e hendenan rond di dje?
3 Un seis luna prome, Pedro tabata na Capernaum, su pueblo natal. El a bay cerca Hesus y a puntr’e: “Señor, cuanto biaha mi ruman por peca contra mi y mi mester pordon’e? Te cu shete biaha?” Pedro lo a kere cu e tabata masha generoso, pasobra segun e lidernan religioso di e tempo ey ta tres biaha so mester a pordona un hende. Pero Hesus a contest’e: “No te cu shete biaha, sino te cu 77 biaha.”—Mat. 18:21, 22.
4 Acaso Hesus tabata kier pa Pedro tene un registro di cuanto biaha un persona a peca contra dje? No; mas bien, ora Hesus a cambia Pedro su 7 pa 77, e kier a indica cu bo no ta mustra cu bo stima un persona si bo ta pone un limite na e cantidad di biaha cu bo ta pordon’e. (1 Cor. 13:4, 5) Hesus a laga Pedro mira cu su manera di pensa a ser influencia pa e mentalidad di e hendenan rond di dje. Nan tabatin un curason duro y no tabata dispuesto pa pordona otro. Hasta si nan a pordona mes, nan tabata tene registro di esey manera un accountant! Sinembargo, hende cu kier imita Dios mester ta dispuesto pa pordona otro libremente y bes tras bes.—Lesa 1 Juan 1:7-9.
5. Na ki momento nos ta realisa con importante pordon ta?
5 Pedro no a discuti cu Hesus. Pero e palabranan di su Maestro realmente a yega su curason? Hopi biaha nos ta bin compronde e importancia di pordon ora otro hende tin cu pordona nos. Esey ta loke a pasa poco prome cu Hesus su morto. Durante e oranan dificil ey, Pedro a comete varios fayo pa cua su Maestro mester a pordon’e.
Hesus A Pordona Pedro Bes Tras Bes
6. Con Pedro a reacciona ora Hesus a purba di siña su apostelnan un les di humildad, y con Hesus a trata cu ne?
6 Tabata un anochi hopi importante: e ultimo anochi di Hesus su bida como ser humano. Ainda e tabatin hopi cos di siña su apostelnan. Por ehempel, el a siña nan un bunita les di humildad. Con? Wel, el a laba nan pia; algo cu normalmente e cria di mas abou tabata haci. Na prome instante, Pedro a cuestiona loke Hesus kier a haci. Despues el a nenga di laga Hesus laba su pia. Despues el a insisti pa Hesus laba no su pia so, sino tambe su man y su cabes! Pero Hesus no a perde pasenshi cu ne. El a splica trankilamente dicon loke el a haci tabata importante y kico esey a nifica.—Juan 13:1-17.
7, 8. (a) Menciona algun manera mas cu Pedro a pone Hesus su pasenshi na prueba. (b) Con Hesus a sigui demostra un actitud bondadoso y cla pa pordona?
7 Poco despues di esey, Pedro a bolbe pone Hesus su pasenshi na prueba. E apostelnan a cuminsa discuti tocante cua di nan tabata esun di mas importante. Casi sigur Pedro tambe a tuma parti den e discusion bergonsoso aki cu a saca na cla nan sintimentonan di orguyo. A pesar di esey, Hesus a corigi nan bondadosamente y hasta a elogia nan pa algo bon cu nan a haci: nan a keda fiel na nan Maestro. Pero Hesus a profetisa tambe cu mas laat nan tur lo a bandon’e. Di biaha Pedro a contesta cu e si lo a keda fiel na Hesus, te na morto si tabata necesario. Pero Hesus a bis’e cu net lo contrario lo a bay pasa: E anochi ey mes, prome cu gay canta dos biaha, Pedro lo a nenga tres biaha cu e conoce su Maestro. Y Pedro e ora ey, no solamente a contradeci Hesus, sino hasta a blof cu e lo ta mas fiel cu tur e otro apostelnan!—Mat. 26:31-35; Mar. 14:27-31; Luc. 22:24-28; Juan 13:36-38.
8 Acaso awor si Hesus a perde pasenshi cu Pedro? No. Hasta den e momentonan dificil ey pa Hesus, el a sigui concentra riba e bon cualidadnan di su apostelnan imperfecto. Aunke e tabata sa cu Pedro lo a lag’e na caya, toch el a bis’e: “Mi a suplica Dios pa bo, pa bo fe no debilita, y abo, unabes bo arepenti, fortalece bo rumannan.” (Luc. 22:32) Pues, Hesus a demostra cu e tabata convenci cu Pedro lo arepenti di su fayo y sigui sirbi Dios fielmente. Esta un actitud bondadoso y cla pa pordona!
9, 10. (a) Dicon Hesus mester a corigi Pedro den Hofi di Getsemani? (b) Kico e caso di Pedro ta laga nos corda?
9 Mas despues, den e Hofi di Getsemani, Hesus mester a corigi Pedro varios biaha. Hesus tabata den un dolor emocional intenso y tabatin mester di e sosten di su amigonan. Pues, el a pidi Pedro, Santiago cu Juan pa keda lanta mientras cu e tabata haci oracion. Pero Pedro y e otro dosnan cada bes tabata pega soño. Hesus a compronde pa nan y a pordona nan, pesey el a bisa: “E spirito tin e boluntad, ma e carni ta debil.”—Mar. 14:32-41.
10 Poco despues, a yega un multitud di hende cu flambeu y arma cu spada y klop. Tabata un momento pa actua cu prudencia y cu cuidou. Pero Pedro a haci net lo contrario. Sin pensa dos biaha, el a bula saca su spada y a kap e horea di Malco, un esclavo di e sumo sacerdote, kita afo. Den e situacion aki tambe Hesus a keda trankil. El a corigi Pedro y cura e horea di Malco. Ademas, el a splica su discipelnan pakico nan no mester uza violencia, y te awe su siguidornan ta sigui e principio ey. (Mat. 26:47-55; Luc. 22:47-51; Juan 18:10, 11) Ta bisto cu Pedro a comete hopi fayo pa cua Hesus mester a pordon’e. Su situacion ta laga nos corda cu nos tur tambe ta peca hopi biaha, y tur dia nos mester di e pordon di Dios. (Lesa Santiago 3:2.) Pero pa Pedro, e anochi ey no a caba. Lo peor mester a bin ainda.
Pedro Su Fayo di Mas Grandi
11, 12. (a) Con Pedro a demostra cierto grado di curashi despues cu nan a aresta Hesus? (b) Kico Pedro a blof cu e lo haci, y con el a faya cu esey?
11 Hesus a bisa e multitud cu si ta e nan tabata busca, nan mester a laga e apostelnan bay. Pedro mester a para mira nan mara Hesus, sin cu e por a haci nada. Despues el a huy bay, mescos cu e otro apostelnan.
12 Pedro cu Juan a stop di huy na mitar di caminda. Kisas nan tabata cerca di cas di Anas, e ex-sumo sacerdote, caminda nan a hiba Hesus na prome instante pa interog’e. Ora e hendenan tabata bay cu Hesus for di eynan, Pedro cu Juan a sigui nan, pero “na un bon distancia.” (Mat. 26:58; Juan 18:12, 13) Nos no por bisa cu Pedro tabata un cobarde. E echo cu el a sigui un multitud di hende arma ta indica cu e mester tabatin curashi. Anto no lubida cu el a herida un di nan caba. Pero toch nos no a mira Pedro demostra e tipo di lealtad cu el a blof cu e tabatin, esta, cu e tabata dispuesto pa muri hunto cu su Maestro si tabata necesario.—Mar. 14:31.
13. Cua ta e unico manera corecto cu nos por sigui Cristo?
13 Awe tin hopi hende cu, mescos cu Pedro, kier sigui Cristo “na un bon distancia”, es decir, nan kier hacie sin cu otro hende ta ripara. Pero manera Pedro mes a skirbi despues, e unico manera cu nos por sigui Cristo corectamente ta si nos keda mas cerca di dje posibel y imita su ehempel den tur cos, sea loke sea e consecuencianan.—Lesa 1 Pedro 2:21.
14. Kico Pedro a haci durante e huicio di Hesus?
14 Pedro a sigui e multitud cuidadosamente, te na porta di cura di un di e casnan mas impresionante di Jerusalem. Esey tabata cas di Caifas, e sumo sacerdote rico y poderoso. Por lo general, nan tabata traha e casnan ey cu un patio meymey y un porta di cura dilanti. Pedro a yega na e porta di cura, pero e portier no kier a lag’e drenta. Juan tabata conoce e sumo sacerdote y tabata paden caba, pero el a bin na porta y a papia cu e portier p’e laga Pedro drenta. Aparentemente Pedro no a keda hunto cu Juan, y e no a purba di bay den e cas p’e por a apoya su Maestro tampoco. El a keda den e patio, caminda algun sirbidor y esclavo tabata pasa e anochi friu rond di un candela, observando e testigonan falso cu tabata drenta sali pa declara contra Hesus.—Mar. 14:54-57; Juan 18:15, 16, 18.
15, 16. Con e profecia di Hesus cu Pedro lo a neng’e tres biaha a cumpli?
15 Den claridad di e candela, e mucha muher portier cu a laga Pedro drenta por a mir’e mihor y a reconoc’e. El a acusa Pedro: “Abo tambe tabata hunto cu Hesus e Galileo!” El a coy Pedro di sorpresa, y Pedro a nenga mesora cu e conoce Hesus y hasta a bisa cu e no tabata compronde di kico e mucha muher tabata papia. Pedro a bay para e ora ey banda di e entrada pa e no hala atencion di ningun hende. Pero un otro mucha muher a mir’e y a bisa mescos: “E homber aki tabata hunto cu Hesus e Nazareo!” Pedro a hura: “Mi no conoce e homber ey!” (Mat. 26:69-72; Mar. 14:66-68) Kisas Pedro a tende un gay canta despues cu pa di dos biaha el a nenga cu e conoce Hesus, pero e tabata mucho nervioso pa corda riba loke Hesus a profetisa algun ora prome.
16 Un rato despues, Pedro keto bay tabata trata di no hala atencion. Pero un grupo di hende cu tabata den e patio a bin cerca dje. Un di nan tabata famia di Malco, e esclavo cu Pedro a herida. El a puntra Pedro: “No ta abo mi a mira den hofi hunto cu ne?” Awor si Pedro a sinti cu e mester a convence nan cu nan tabata robes. Pues, el a hura cu e no ta gaña, y aparentemente hasta a pidi pa maldicion bin riba dje si ta gaña e tabata gaña. Esey tabata di tres biaha cu Pedro a nenga cu e conoce Hesus. E no a ni caba di papia cu un gay a canta; tabata e di dos cu Pedro a tende canta e anochi ey.—Juan 18:26, 27; Mar. 14:71, 72.
17, 18. (a) Con Pedro a reacciona ora el a realisa e gravedad di e fayo cu el a comete? (b) Kico Pedro lo a pensa?
17 Net na e momento ey Hesus a sali para den un balcon cu bista riba e patio. E cu Pedro su bista a topa, manera a ser describi na principio di e capitulo aki. Pedro a realisa mesora cu el a faya gravemente. Tur kibra el a bay for di e patio. Sintimentonan di culpa tabata caba cu ne. El a cana bay den Jerusalem, bou di e luz di luna yen cu tabata ilumina e cayanan. Su wowo a yena cu awa, y e no por a ni mira bon unda e tabata bay. Anto e no por a contene su mes mas y a grita yora.—Mar. 14:72; Luc. 22:61, 62.
18 Despues di comete un fayo grandi asina, ta hopi facil pa un persona pensa cu su pica ta asina grave cu e no por haya pordon. Kisas Pedro tambe a pensa asina. Su Maestro lo por a pordon’e?
Pedro Su Pica Tabata Imperdonabel?
19. Con Pedro lo mester a sintie despues cu el a nenga Hesus, y dicon nos por bisa cu e no a cay den desesperacion?
19 Ta dificil pa nos imagina con tristo Pedro tabata ora mainta a habri. Anto e sucesonan di e dia ey lo a haci su dolor mas grandi ainda. Esta culpabel e lo mester a sintie ora cu mas laat riba e dia ey Hesus a muri despues di sufri pa basta ora! Pedro lo mester a sintie hopi malo cada biaha cu el a pensa con el a haci bida di su Maestro mas dificil riba su ultimo dia como ser humano. No tin duda cu Pedro a keda tur kibra, pero e no a cay den desesperacion. Segun e relato, no a tarda mucho cu e tabata den compania atrobe di e otro discipelnan. (Luc. 24:33) Sin duda, tur e apostelnan a sinti duele pa e manera cobarde cu nan a comporta nan mes e anochi teribel ey, y nan por a consola otro un poco.
20. Kico nos por siña for di un di e mihor decisionnan cu Pedro a tuma?
20 Nos por bisa cu aki Pedro a tuma un di e mihor decisionnan di su bida. Ora un sirbidor di Dios cay, loke mas ta conta no ta con grandi su caida ta, sino con determina e ta pa lanta bek y corigi su fayo. (Lesa Proverbionan 24:16.) Pedro a demostra cu e tabatin berdadero fe ora el a dicidi di ta hunto cu su rumannan a pesar cu e tabata sintie hopi tristo. Ora nos ta sinti hopi duele pa un fayo cu nos a comete, kisas nos ta sinti gana di isola nos mes, pero esey ta peligroso. (Prov. 18:1) E cos sabi ta pa busca asociacion estrecho cu nos rumannan den fe pa asina recupera nos fortaleza spiritual pa por sigui sirbi Dios.—Heb. 10:24, 25.
21. Como cu Pedro tabata hunto cu su rumannan spiritual, ki noticia el a tende?
21 Como cu Pedro tabata hunto cu su rumannan spiritual, el a tende e noticia sorprendente cu e curpa di Hesus a disparce. Pedro cu Juan a core bay na e graf caminda nan a dera Hesus y cu nan a seya cu un piedra na e entrada. Juan, cu aparentemente tabata mas jong, a yega prome. Pero ora cu el a mira e entrada di e graf habri, el a duda pa drenta. Pero Pedro no. Aunke el a yega morto cansa, el a drenta paden sin pensa dos biaha. Y berdad e graf tabata bashi!—Juan 20:3-9.
22. Kico a pone tur duda y tristeza disparce for di Pedro su curason?
22 Na prome instante, Pedro no a kere cu Hesus a resucita, ni ora muhernan fiel a informa e discipelnan cu algun angel a bisa nan cu Hesus a lanta for di morto. (Luc. 23:55–24:11) Pero na final di e dia ey, tur duda y tristeza cu tabatin den Pedro su curason a disparce. Hesus tabata bibo! Awor e tabata un spirito poderoso, y pa demostra esey el a aparece na tur e apostelnan. Pero prome cu esey, el a haci algo special. Kico esey tabata? E apostelnan mes a bisa: “Señor di berdad a lanta for di morto y a aparece na Simon!” (Luc. 24:34) Mas despues, apostel Pablo tambe a skirbi tocante e dia remarcabel ey cu Hesus “a aparece na Cefas y despues na e 12 apostelnan.” (1 Cor. 15:5) Cefas y Simon ta otro nomber pa Pedro. E relatonan aki ta indica cu riba e dia ey Hesus a aparece na Pedro ora cu e tabata su so.
Pedro a comete hopi fayo pa cua Hesus mester a pordon’e, y nos tur tambe tur dia mester di e pordon di Dios
23. Dicon cristiannan awe cu comete pica grave tin cu corda riba e caso di Pedro?
23 Bijbel no ta duna e detayenan di e encuentro conmovedor ey entre Pedro cu Hesus. Nos por imagina si con emociona Pedro lo tabata di mira su Señor stima bibo atrobe y di por a bis’e cuanto duele e tabatin di loke el a haci. Mas cu tur cos, Pedro lo tabata kier pa Hesus pordon’e. Y no tin duda cu Hesus a pordon’e gustosamente. Cristiannan awe cu comete pica grave mester corda riba e caso di Pedro, y nunca pensa cu Dios no por pordona nan. Hesus a imita e personalidad di su Tata perfectamente, y Jehova ta “pordona abundantemente.”—Isa. 55:7.
Mas Prueba Cu El A Ser Pordona
24, 25. (a) Describi con Pedro a pasa su anochi piscando riba Lama di Galilea. (b) Con Pedro a reacciona riba e milager cu Hesus a haci?
24 Hesus a bisa su apostelnan pa bay Galilea, caminda e lo a topa nan atrobe. Ora nan a yega eynan, Pedro a dicidi di bay pisca riba Lama di Galilea, y varios discipel a compañ’e. Un biaha mas Pedro tabata riba e lago caminda el a pasa gran parti di su bida. Sin duda, e zonido di e boto cu tabata kraak, e olanan cu tabata bati suavemente y e peso di e redanan den su man, a lag’e sinti su mes na cas. Pero henter anochi nan no a coy nada.—Mat. 26:32; Juan 21:1-3.
25 Pero ora dia a habri, un persona na canto a bisa nan pa tira nan redanan na e otro banda di e boto. Nan a haci esey y a coy 153 pisca! Pedro tabata sa mesora ta ken e persona ey tabata. El a bula den awa y a landa bay canto. Na canto Hesus a sirbi su amigonan fiel pisca cu el a cushina riba carbon. El a duna atencion special na Pedro.—Juan 21:4-14.
26, 27. (a) Ki oportunidad Hesus a duna Pedro? (b) Ki prueba Hesus a duna cu el a pordona Pedro completamente?
26 Hesus a puntra Pedro si e tabata stim’e “mas cu esakinan”, mustrando aparentemente riba e cantidad grandi di pisca cu nan a coy. Acaso e amor cu Pedro tabatin pa piscamento tabata mas grandi cu su amor pa Hesus? Algun dia prome, Pedro a nenga tres biaha cu e conoce Hesus. Awor Hesus a dun’e e oportunidad di confirma tres biaha dilanti di su amigonan cu e ta stima Hesus. Segun cu Pedro a haci esey, Hesus a bis’e kico e mester a haci pa demostra e stimacion ey: pone sirbishi sagrado na prome luga den su bida y alimenta, cuida y fortalece e tou di Cristo, esta, su siguidornan fiel.—Juan 21:15-17.
27 Asina Hesus a confirma cu Pedro ainda tabata un persona valioso p’e y pa su Tata. Bou di guia di Cristo, Pedro lo a hunga un papel hopi util den e congregacion. Esey tabata un prueba sobresaliente di Hesus su pordon! Sin duda, Pedro a keda hopi agradecido cu Hesus a pordon’e completamente, y el a siña for di su fayo.
28. Den ki manera Pedro a bira un baranca, manera su nomber ta nifica?
28 Pedro a cumpli fielmente cu su asignacion pa hopi aña. El a fortalece su rumannan, manera Hesus a mand’e haci riba e anochi prome cu su morto. (Luc. 22:32) Cu pasenshi y amor, el a alimenta y cuida e siguidornan di Cristo. E homber cu tabata yama Simon, y kende Hesus a duna e nomber Pedro—cu ta nifica Baranca—a biba di acuerdo cu e nomber ey. El a bira un bon ehempel di un persona fuerte, stabiel y confiabel pa tur hende den congregacion. Prueba di esey nos ta haya den e dos cartanan personal y cariñoso cu el a skirbi y cu a bira un parti valioso di Bijbel. E cartanan ey ta mustra tambe cu Pedro hamas a lubida e les cu el a siña for di Hesus tocante e berdadero nificacion di pordon.—Lesa 1 Pedro 3:8, 9; 4:8.
29. Con nos por imita e fe di Pedro y e misericordia di Hesus?
29 Laga nos tambe siña e les ey. Nos ta pidi Dios pordon tur dia pa e tantisimo fayonan cu nos ta comete? Nos ta acepta su pordon y ta keda convenci cu di berdad nos a bira limpi den su bista? Y nos ta pordona otro hende? Si nos ta haci eseynan, nos ta imitando e fe di Pedro y e misericordia di Hesus.


text:
WILLEMSTAD – Denter di sinku aña Bethesda ta determiná pa kombertí den un ‘Verpleeghuis plus’ i ta un modelo pa henter region di Karibe. E determinashon a surgi despues ku algun luna pasá, Bethesda a sali malu for di un audit ehekutá pa un tim di sinku persona.
Inspektor di Salú, Gersji Rodrigues Pereira, e tempu ei a splika ku a buska un eksperto den geriatria den eksterior, pa guia e investigashon, pasobra na Kòrsou mes no tabatin e ekspertisa aki. E resultadonan malu a pone ku riba petishon di Inspekshon di Salú , Korte a retirá i nombra un direktiva nobo pa Bethesda.
Mientrastantu, resientemente Bethesda a tene un Dia di Famia. Pa e okashon aki a hasi hopi esfuerso pa entre otro eliminá e imágen malu ku Bethesda tin den komunidat.
Dulce Koopman a papia ku Liezelot de Palm
Bethesda a kuminsá investigá tambe kon e por kumpli mas mihó ku nesesidat di kada kliente individual. Segun Liezelot de Palm, gerensha di Betesda ta atmití ku por tin asuntunan ku durante vários aña a bai robes. Bou dje direktiva nobo di e Kas di Kuido, ku ta konsistí di hendenan kapas, gerensha ta konvensí ku ta e pashènt ta esun sentral. “Esei lo bira e Bethesda kompletamente nobo, kaminda nos lo bai fókùs riba e kliente i duna e kosnan mas básiko ku e hende tin mester di dje”.
E intenshon ta pa Bethesda haña un imágen kompletamente nobo, asina Liezelot de Palm, ta konkluí.